Warkah Buat Ahli IKRAM: Menjawab Fitnah Terhadap IKRAM

Ikhwah dan akhawat ahli-ahli IKRAM yang dikasihi sekalian.

Menemui semua ahli-ahli IKRAM semoga semuanya sedang gigih mengambil peluang hari-hari terakhir Ramadan untuk melipatgandakan amalan pada bulan yang hanya tiba setahun sekali ini.

Ini adalah warkah kedua selepas warkah pertama yang dinukilkan juga pada hujung Ramadan, tahun lepas.

Nampaknya pada setiap Ramadan kita diuji dengan pelbagai ujian yang menuntut kesabaran yang amat tinggi. Pada Ramadan tahun lepas kita diuji dengan tohmhan terhadap Gerakan Rakyat Negara-Ku yang kita memainkan peranan penting bagi mengasaskannya.

Kita ditohmah bahawa kita telah memberi wala’ kepada orang kafir. Satu tohmahan yang amat serius yang orang berilmu tidak akan semudah itu menjatuhkan hukuman yang begitu berat kepada saudaranya.

Walau bagaimanapun, kami bersyukur kerana antum bertindak dengan matang setiap kali timbul fitnah begini. Antum kelihatan lebih tenang dan melakukan semakan-semakan (“tabayyun”) dengan bijaksana. Kita juga tidak membalas kata-kata keji dengan kejian juga. Alhamdulillah. Ini antara petanda kejayaan proses tarbiah kita yang semakin mantap dari masa ke semasa.

Kami juga bersyukur dengan berlipatkan gandanya amalan kita pada Ramadan kali ini. Sambutan yang sungguh hebat kepada program-program seperti Ijtimak Ramadan, 3R (Remaja/Rijal Raikan Ramadan), majlis-majlis tadarus di taman-taman dan daerah-daerah merupakan antara petanda yang baik.

Program kebajikan dan sumbangan serta menyantuni rakyat miskin, anak-anak yatim dan mereka yang memerlukan amat meluas sekali pada tahun ini: dari Perlis hingga ke Sabah. Tahniah kepada semua!

Jika kita masih ingat, Negara-Ku diwujudkan dalam suasana terdapat pihak yang seolah-olah cuba menimbulkan ketegangan dan konflik perkauman dengan menuduh kaum Cina sebagai penceroboh dan meminta kaum Cina keluar dari Negera Malaysia.

Beberapa kalangan dari kaum Cina telah bertindak balas dan terjadi suasana yang agak tegang ketika itu. Pada masa yang sama terdapat elemen yang mendesak agar Sabah dan Sarawak keluar daripada Malaysia.

Dalam suasana begitulah, sekumpulan rakyat Malaysia daripada pelbagai kaum dan latar belakang telah mengambil inisiatif menubuhkan Gerakan Rakyat Negara-Ku bertujuan untuk menghentikan seruan-seruan perkauman sempit dan mengajak rakyat Malaysia untuk kembali mendokong Perlembagaan Malaysia, Perjanjian Malaysia dan Rukun Negara.

Alhamdulillah, ketegangan yang wujud pada masa itu dapat dikendurkan dan negara terselamat dari terjerumus ke dalam konflik perkauman.

Namun, pada Ramadan tahun ini konflik perkauman sekali lagi hampir tercetus atas peristiwa di Low Yat. Kejadian yang disebut oleh pihak polis sebagai kesalahan mencuri telah cuba dijadikan ia sebagai peristiwa Cina vs Melayu. Pejuang perkauman sempit akan sentiasa mengintai untuk mengeksploitasi apa sahaja peristiwa bagi menjadikannya isu perkauman… Daripada isu makan dalam talam sehinggalah kepada isu kecurian di Low Yat.

IKRAM akan sentiasa menjadi pihak yang akan berusaha untuk memastikan Malaysia menjadi negara yang aman dan sejahtera kerana itulah pendekatan yang diambil oleh Rasulullah s.a.w., sentiasa menganjurkan keamanan dan menolak usaha bagi menimbulkan pergaduhan. Islam haruslah menjadi agama yang menyeru kepada rahmat untuk seluruh alam selari dengan misi pengutusan Rasulullah s.a.w:

“Dan tiadalah kami mengutus kamu (Wahai Muhammad), melainkan untuk (menjadi) rahmat bagi seluruh alam.” (Al-Anbiaa’: 107)

USAHA DAKWAH DAN HIDAYAH CENTRE FOUNDATION (HCF)

Satu lagi fitnah yang timbul pada Ramadan kali ini adalah apabila Hidayah Centre menjemput beberapa orang tokoh masyarakat bukan Islam untuk turut hadir ke Majlis Iftar Perdana Hidayah Centre. Kehadiran Datuk Ambiga dan YB Tian Chua ke majlis tersebut sebagai tetamu telah ditohmah sebagai mengagungkan orang kafir dan memberi kedudukan yang tidak sewajarnya kepada musuh Islam.

Ambiga telah hadir dari awal bagi mengikuti sesi forum bersama Ustaz Dr Zaharuddin Abdul Rahman Ustaz Fitri Abdullah dan Dr Nur Athiroh. Rakaman penuh forum tersebut boleh ditonton di sini:

Inilah bezanya fikrah dan pendekatan kita. Kita sentiasa memakai “topi dakwah” sebelum memakai topi-topi lain. Manakala yang mudah menghukum biasanya memakai “topi hakim” dan penghukum.

Ini selari dengan Misi IKRAM yang pertama yang menyebut:

“Melaksanakan dakwah dalam usaha meyakinkan masyarakat bahawa Islam adalah satu-satunya sistem hidup yang mampu menyelesaikan semua permasalahan.”

Juga kita berpegang kepada ayat Al-Quran, Surah An-Nahl ayat 125 yang bermaksud:

“Serulah ke jalan Tuhanmu (wahai Muhammad) dengan hikmat kebijaksanaan dan nasihat pengajaran yang baik, dan berbahaslah dengan mereka (yang engkau serukan itu) dengan cara yang lebih baik; sesungguhnya Tuhanmu Dia lah jua yang lebih mengetahui akan orang yang sesat dari jalanNya, dan Dia lah jua yang lebih mengetahui akan orang-orang yang mendapat hidayah petunjuk.”

Tugas kita adalah mengajak manusia kepada Islam dengan uslub yang sebijaksana mungkin. Tugas kita adalah untuk meng “in” kan manusia ke dalam Islam dan bukan untuk meng “out” kan manusia. Tugas untuk meng “out” manusia memang mudah dan kita tidak mengambil pendekatan yang mudah itu.

Satu lagi fitnah yang agak berleluasa pada Ramadan kali ini adalah berkaitan isu IRC, HIS, JIM, IKRAM. Kita jangkakan isu ini hanya bersemarak ketika kempen pemilihan parti seperti yang berlaku saban kali ada pemilihan tersebut. Namun nampaknya ia telah melimpah dan mencemarkan bulan Ramadan yang penuh rahmah dan berkat ini.

Dengan maklumat yang terhad dan andaian-andaian yang diada-adakan, isu ini telah diolah bagi memecah belahkan saf perjuangan Islam. Entah berapa kali kertas yang telah ditolak itu dikitar semula. IKRAM cuba digambarkan sebagai jamaah jahat yang cuba merosakkan parti dan organisasi lain.

Umpamanya dalam kes YB Saari Sungib dan YB Hasnol Baharudin, cuba digambarkan bahawa itu semua adalah dirancang dan ‘orchestrated” oleh IKRAM. Sebagai SUA IKRAM, saya ingin menafikan dengan sekeras-kerasnya tuduhan dan fitnah jahat tersebut.

Saya ingin sarankan kepada yang membuat tuduhan tersebut untuk merujuk kepada surat daripada YB Saari kepada Majlis Syura Ulama PAS bagi menjawab surat tunjuk sebab yang dihantar kepadanya.

Dalam surat tersebut, ditulis dengan sangat jelas dan terperinci rasional dan sebab-sebab tindakan yang telah diambil. Mari kita sarankan kepada semua pimpinan gerakan Islam agar kita terus bergerak ke hadapan (“move forward”) dalam dunia dakwah dan siasah di negara ini bagi mebangunkan masyarakat dan negara dengan saling hormat menghormati dan bekerjasama dalam perkara yang boleh disepakati dan saling maaf memaafkan dan bertolak ansur dalam perkara yang tidak dapat kita sepakati seperti yang dipesan oleh Asy-Syahid Imam Hassan Al-Banna.

Ikhwah dan akhawat yang dikasihi sekalian.

Pendirian kita tentang kepentingan mewujudkan sistem dwi parti telah diperjelaskan banyak kali. Dalam sistem demokrasi terutamanya yang mengamalkan sistem “first past the post” kewujudan system dwi parti amat penting. Ia membolehkan proses “semak dan imbang” dapat berlaku dengan berkesan dan akan banyak menguntungkan rakyat.

Buktinya telah jelas kita lihat semasa dan selepas PRU-12 dan PRU-13 di mana pihak pemerintah lebih mementingkan kepentingan rakyat dan tidak berbuat sesuka hati yang boleh merugikan negara dan rakyat.

Sebab itu apabila sistem dwi parti yang telah agak kukuh ini tergugat kita melahirkan kerisauan kita. Dengan sebab itu apabila terdapat usaha bagi mengukuhkan kembali sistem dwi parti ini, kita amat mengalu-alukannya. Insya-Allah, akan ada ahli-ahli kita yang berkemampuan dan punyai minat yang akan terlibat secara langsung dalam proses ini.

Adapun IKRAM sebagai sebuah gerakan Islam dan NGO Islam akan meneruskan malah memperhebatkan, insyaAllah, usaha-usaha dalam bidang Dakwah, Tarbiah dan Kebajikan yang banyak telah kita lakukan semenjak IKRAM ditubuhkan lima tahun dahulu.

Manakala ahli-ahli IKRAM yang akan terlibat dalam parti baru yang akan ditubuhkan akan diminta melepaskan jawatan-jawatan eksekutif dalam IKRAM agar tidak berlaku sebarang “conflict of interest” nanti.

Juga marilah kita aminkan munajat Ustaz Hasrizal seperti yang dinukilkan di FB beliau:

“Menubuhkan parti baru ini memang bukan pilihan terbaik. Ada banyak hujah untuk langkah ini diperlekeh sama ada dalam bahasa jurnalis mahu pun akademik. Tetapi krisis PAS tidak meninggalkan banyak pilihan.

Justeru, kuatkan azam, bangkitlah biar pun dalam seribu kepayahan, dengan semangat inklusif itu, ramai saudara Islam dalam pelbagai NGO, insya-Allah akan bersama. Non-Muslim juga disantuni dengan akhlaq dan perkongsian pendidikan.

Mencela ‘kuffar’ itu sikapnya seolah-olah kita tiada tanggungjawab dakwah ke atas mereka.

Hulurkan salam persaudaraan dan persahabatan.
Sesungguhnya itulah munajatku di penghujung Ramadan ini.”

Akhirnya saya ingin mengucapkan Selamat Hari Raya ‘Eidul Fitri kepada semua. Moga Allah swt menerima segala amalan kita sepanjang bulan Ramadan dan berjaya meningkatkan darjat ketaqwaan kita… Mohon maaf atas segala kesilapan, kelemahan dan kekurangan. Mari kita sama-sama berdoa agar Allah s.w.t. memberi kita kekuatan, menyatukan hati-hati kita bagi meneruskan usaha bagi menegakkan kebenaran dan keadilan ini.

Hanya Allah s.w.t. yang dapat membantu kita bagi melaksanakan tugas yang berat ini. Kita doakan agar kita terus istiqamah agar kita semua menemui Pencipta kita dalam keadaan masih berjuang dan berjihad pada jalan Allah seperti yang kita sering ungkapkan dalam Doa Rabithah kita.

Kullu ‘aam wa antum bikhair…
Teruskan dengan senyuman dan saling bermaafan sebagai tanda menyambut kemenangan setelah melalui madrasah tarbiah sebulan bulan Ramadan.

Kepada Allah kita bertawakkal dan berserah.
Wassalam

29 Ramadan 1436H
15 Julai 2015M

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kluster Sivagangga merebak cepat kerana mutasi D614G

“Apa yang pasti Kementerian Kesihatan Malaysia (KKM) mendapati Kluster Sivagangga merebak dengan cepat dan kajian makmal juga mengenal pasti ia disebabkan mutasi jenis D614G.”

Beliau dimaklumkan dalam laporan luar negara, mutasi spike protein meningkatkan kebolehjangkitan.

“Tindakan kesihatan awam perlu dipergiatkan untuk kawalan penularan virus ini.”

Sebelumnya, Tan Sri Dr Noor Hisham telah mengumumkan bahawa mutasi itu telah dikesan pada sampel yang diambil daripada beberapa pesakit dalam kluster Sivagangga dan Bukit Tiram.

“Saya menggesa semua pihak lebih berwaspada memandangkan mutasi itu menyebabkan virus sepuluh kali lebih mudah menjangkiti individu lain,” tegasnya.

Sehubungan dengan itu, beliau menyeru agar semua kekal mengaplikasikan tindakan pencegahan dan kawalan kesihatan awam iaitu berdisiplin dalam mengamalkan sepenuhnya prosedur operasi standard (SOP) yang ditetapkan iaitu penjarakan fizikal, pengamalan kebersihan kendiri dan memakai pelitup muka.

“Mutasi D614G ini ditemui saintis pada Julai 2020 dan berkemungkinan akan menyebabkan kajian vaksin sedia ada tidak merangkumi atau tidak berkesan terhadap mutasi ini.”

Mengulas lanjut, jelasnya situasi terkini COVID-19 didapati masih terkawal dan KKM serta agensi lain masih berusaha membendung penularan pandemik itu.

Sehingga tengah hari 17 Ogos, terdapat 12 kes baharu yang telah dilaporkan. Ini menjadikan jumlah kes positif COVID-19 di Malaysia adalah sebanyak 9,212 kes.

Oleh itu, jumlah kes aktif dengan kebolehjangkitan COVID-19 adalah 211 kes. Mereka telah diasingkan dan diberi rawatan.

Dalam perkembangan berkaitan, Profesor Ruslan Abramov dari Universiti Ekonomi Plekhanov Rusia berkata Negara Komanwel Negara-Negara Merdeka (CIS), BRICS dan negara sahabat yang lain mungkin menjadi penerima asing pertama vaksin Covid-19 Rusia, Sputnik V.

Sebelumnya, pada minggu lalu, Rusia telah mendaftarkan vaksin COVID-19 pertama di dunia, yang dibangunkan Institut Gamaleya di Moscow disokong Kementerian Pertahanan dan Dana Pelaburan Langsung (RDIF).

“Kami telah menerima permintaan awal untuk 1 bilion dos vaksin daripada lebih 20 negara,” kata Ketua Pegawai Eksekutif RDIF, Kirill Dmitriev.

Menurutnya, keutamaan mungkin diberikan kepada negara antaranya CIS, China, India, Brazil, Serbia dan negara Eropah Timur yang lain.

Dalam pada itu, statistik Johns Hopkins University melaporkan angka kematian global meningkat lebih 4,000 kes dalam tempoh 24 jam dan jumlah kumulatif kematian global akibat COVID-19 kini melepasi 776,000 kes.

Manakala lebih 200,000 kes baharu positif COVID-19 direkodkan dalam tempoh 24 jam di seluruh dunia dan ini menjadikan kes kumulatif global kini mencecah 21,761,813.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM jalin hubungan, persefahaman dengan Wisma Putra

IKRAM diwakili Pengerusi Jawatankuasa Perhubungan Antarabangsa (JKPA) merangkap Ahli Lembaga Pemegang Amanah Humanitarian Care Malaysia Berhad (MyCARE), Hj Kamarul Zaman Shaharul Anwar dan Pengurus Besar Hidayah Centre Foundation, Hj Abdul Rahman Kassim.

Delegasi IKRAM tiba di Wisma Putra sekitar jam 10.00 pagi untuk bertemu dengan Ketua Pengarah Jabatan Komunikasi dan Diplomasi Awam Wisma Putra, Dato’ Misran Karmain dan Ketua Penolong Setiausaha Bahagian Asia Barat, Encik Zamshari Shaharan.

Hj Kamarul Zaman yang juga merupakan Pengurus Pejabat Presiden IKRAM mengambil kesempatan untuk menjelaskan secara ringkas struktur IKRAM dan aktiviti yang dijalankan oleh IKRAM serta semua institusi dan agensi di bawahnya.

Pertemuan IKRAM dengan Dato’ Misran dan Encik Zamshari

Penglibatan aktif IKRAM melalui MyCARE dalam misi-misi bantuan kemanusiaan di Palestin, Syria, Filipina, Nepal, Eritrea dan negara-negara lain tanpa mengira sempadan agama dan bangsa menarik perhatian pihak Wisma Putra sehingga mencetuskan ruang kerjasama antara kerajaan persekutuan dengan IKRAM, terutamanya dalam isu-isu kemanusiaan.

Dato’ Misran menasihatkan agar setiap misi yang dijalankan oleh MyCARE atau Hidayah Centre dimaklumkan kepada pihak Kementerian Luar dan Kedutaan Malaysia di negara terbabit, selain mencadangkan kerjasama dengan NGO tempatan supaya misi dapat berjalan lebih lancar dan selamat.

Turut hadir dalam pertemuan lebih dua jam tersebut adalah Pengurus Jabatan Penerangan dan Media IKRAM, A. Ralim M. Yassen, Eksekutif Kanan JKPA IKRAM, Noorsyazly Rameli dan Pegawai Kanan Perhubungan Awam Wisma Putra, Puan Wan Azizah Wan Omar.


Hari-hari Tarbiah Awal Zulhijjah: Rebutlah Ia!

Kita telah biasa mendengar soalan ini: Bagaimana mahu mencapai ‘Rabbaniyah’? Inilah hari-hari tarbiah telah tiba menemui kita.

Tarbiah pada hakikatnya dikaitkan kepada pendidikan dan para ulama mendefinisikan tarbiah dengan maksud proses pendidikan yang menyampaikan kepada suatu kesempurnaan secara sedikit demi sedikit.

Di saat kesempurnaan hanya bagi Allah, pakar pendidikan sepakat tentang ungkapan “kesempurnaan yang diidamkan”, dalam pada itu keazaman, kesungguhan, usaha, bekerja, keutuhan dan kemahuan ialah jalan tunggal untuk memenuhi kesempurnaan yang diidamkan dan rentetan itu tercapai proses tarbiah.

Makna ‘hari-hari tarbiah’ pada keseluruhannya ialah merebut hadiah-hadiah Allah secara berterusan kerana hadiah-hadiah Allah, anugerah dan cahaya-Nya turun sedikit demi sedikit.

Sekiranya terdapat hati yang sentiasa berjaga, ruh yang cergas dan jiwa yang hidup, maka ia akan tetap mengambil hadiah-hadiah ini, cenderung kepada keredhaan, menerima dunia di dalam hatinya, meluaskan alam di dalam ruhnya, lalu dia bangun menuju kepada perubahan dan akhlak yang tinggi.

Oleh sebab itu, terdapat pesanan Nabi SAW: “Sesungguhnya Tuhanmu telah menyediakan untukmu hari-hari yang penuh dengan hadiah. Maka rebutlah ia.”

Merebut hadiah-hadiah ini ialah keazaman, kemahuan dan keteguhan pendirian kita untuk mendapatkannya, kerana harta ghanimah dalam peperangan tidak akan diperolehi melainkan setelah bersusah payah dan menanggung derita. Begitulah juga hari-hari yang penuh berkat ini.

Sesungguhnya jika diperhatikan, banyak amal ketaatan dan ibadah dapat dilakukan pada hari-hari sepuluh: puasa, tilawah al-Quran, sunat nawafil, sunat-sunat, sedekah, persiapan untuk Idul Adha, menggembirakan masyarakat, menghulurkan khidmat bakti, hubungan yang berterusan kepada Allah seperti qiamullail, munajat, zikir dan doa.

Saya katakan, sesungguhnya Allah telah melebihkan hari-hari ini kerana telah bersumpah di dalam al-Quran: “Demi fajar, dan malam yang sepuluh.” (al-Fajr: 1-2)

Dan berdoa sambil bermunajat kepada-Nya: “…Dan supaya mereka menyebut nama Allah pada hari yang telah ditentukan.” (al-Hajj: 28)

Menurut Ibnu Abbas r.a., “hari yang telah ditentukan” ialah sepuluh hari pertama bulan Zulhijjah. Semua ini datang untuk mencapai tujuan yang Allah kehendaki ke atas setiap Muslim dalam kehidupan seharian, iaitu atas dua peringkat.

Peringkat Pertama: Fenomena umat yang dapat kita saksikan

Hal ini dapat dilihat di mana para jemaah datang dari segenap penjuru dunia semata-mata untuk mengerjakan ibadah haji, membesarkan syiar-syiar Allah, kemudian kembali seakan-akan bayi yang baru lahir yang disebutkan dengan kelahiran yang baru bagi umat.

Kini kita telah mengetahui dari fenomena ini dua perkara di mana kita mulakan tahun baru dengan lembaran yang putih bersih.

Tidak bermakna mengurangkan kerja dunia, kerjaya dan usaha mencari kesenangan. Bagaimana kita mahu menjadikan pekerjaan di dunia sebagai pintu kepada akhirat berdasarkan kata-kata salaf: “Usaha tungkus-lumus kamu di dunia adalah juga usaha untuk akhirat”.

Inilah dia yang Allah telah tentukan bahawa tidak sibuk kecuali dalam urusan akhirat. Inilah risalah yang jelas kepada setiap Muslim yang tidak mengerjakan haji. Kesibukan dalam urusan akhirat adalah anugerah daripada Allah dan kelebihan untuk hamba-Nya. Firman Allah:

“ Sesungguhnya Kami telah mensucikan mereka dengan (menganugerahkan kepada mereka) akhlak yang tinggi iaitu selalu mengingatkan (manusia) kepada negeri akhirat.” (Shad: 46)

Apa yang kita lihat semua kerja-kerja haji penuh dengan kesukaran, kepenatan dan kesungguhan sejak ketibaan, tawaf, mabit di Mina, sa’ie dan melontar jamrah seakan-akan Allah berpesan kepada kita dalam risalah-Nya: Syurga sangat mahal sedang menantimu, maka apakah persiapan kamu untuknya?

Nabi SAW pernah berpesan kepada sahabatnya: “Adakah ada orang yang bersungguh-sungguh untuk memburu syurga?”. Lalu para sahabat menjawab: “Kami adalah golongan yang bersungguh-sungguh untuknya”. Sabda Nabi lagi: “Katakanlah insya-Allah.”

Iaitu dengan berusaha gigih dan bersungguh-sungguh, bukan dengan berehat-rehat dan sambil lewa. Sekalipun ini adalah teguran Nabi SAW kepada para sahabat, maka apakah kita tidak mengambil teguran Nabi ini sedangkan keadaan kita hari ini seperti yang anda lihat?!

Peringkat Kedua: Peringkat kehidupan seharian kita

Ini adalah hari-hari tarbiah yang kita idamkan mampu mencapai kesempurnaan. Mudah-mudahan Allah memberi keampunan kepada kita, yang merupakan jalan tunggal menuju ke syurga. Firman Allah SWT:

“Dan bersegeralah kamu kepada ampunan dari Tuhanmu dan kepada surga yang luasnya seluas langit dan bumi yang disediakan untuk orang-orang yang bertakwa.”  (Ali Imran: 133)

Kita huraikan hari-hari tarbiah seperti berikut:

Melalui ketaatan ini dan kesannya dalam jiwa, memberikan kita tenaga dan bekalan bagi menghadapi pertempuran hidup. Ketaatan tidak akan tercapai melainkan apabila diikuti dengan keikhlasan kepada Allah. Ketaatan mempunyai kesan yang mendalam kepada masyarakat dan kehidupan.

Oleh itu, jika tidak ada kesan dalam merubah tingkah laku dan mengislah masyarakat, maka wajiblah merujuk tahap keikhlasannya kepada Allah.

Sekiranya masih tidak ada kesan dalam menjinakkannya, melembutkannya, menambahkan iman serta melapangkan hatinya, maka wajiblah ia merujuk tahap keikhlasannya kepada Allah. Firman Allah:

“Sesungguhnya orang-orang yang beriman ialah mereka yang bila disebut nama Allah gemetarlah hati mereka, dan apabila dibacakan ayat-ayatNya bertambahlah iman mereka (karenanya), dan Hanya kepada Tuhanlah mereka bertawakkal, (iaitu) orang-orang yang mendirikan solat dan yang menafkahkan sebagian dari rezeki yang kami berikan kepada mereka.” (al-Anfaal: 2-3)

Sekiranya jiwa-jiwa telah mencapai dua perkara yang lalu, maka mudahlah manusia mentaati seperti yang diperintahkan Allah, sama seperti berbuat baik kepada ibubapa dan isteri mentaati suami, rakyat mentaati pemimpin, tentera mentaati ketua dan murid mentaati gurunya.

Ini adalah rahsia sabda Nabi SAW, “Tiada ketaatan kepada makhluk dalam perkara maksiat kepada Khaliq.” Dengan itu, kita menjadikan hari-hari ini sebagai tarbiah kepada jiwa supaya berada dalam ketaatan dalam menghadapi cabaran hidup.

Kebosanan, menyerah diri, sikap negatif , kekalahan dalaman, kelemahan iman dan sebagainya yang terus membelenggu manusia hari ini kembali melemahkan jiwa mereka dan tidak memperbaharuinya.

Oleh itu, hati berkarat dan roh terpadam cahayanya, jiwa menjadi lemah dan putus asa. Justeru, kenapakah kita tidak memusnahkan faktor yang menyebabkan fenomena ini dengan mengubah cara hidup kita?

Inilah dia peluang hari-hari ini dengan nilai tarbiah yang tinggi kerana pintu ketaatan terbuka dan pelbagai jenis yang seiringan dengan alam yang masing-masing sentiasa taat kepada ketetapan Allah di mana berlaku suasana keseragaman setelah setiap Muslim berjaya mengubah kebiasaannya dan menentukan tindak balasnya dan menguasai dirinya.

Seterusnya menjadikan dirinya kini memulakan tahun yang baru dengan suatu kelahiran yang menang ke atas diri dan nafsunya, termasuklah ia menang dengan mudah ke atas konflik hidupnya.

Sesungguhnya Nabi SAW telah menyatakan ketinggian pahala amal soleh pada hari ini mengatasi pahala jihad. Ini kerana, amal soleh adalah untuk Allah sebelum, semasa dan setelah amal soleh dilakukan.

Sebelumnya, amal soleh dimulakan dengan niat dan harapan, semasa amal soleh dilakukan diiringi dengan ketelusan dan tiada riya’ dan selepasnya diiringi perasaan takut dan mengharap agar Allah menerima amalnya.

Demikianlah seorang Muslim pada setiap masa di hadapan pintu-pintu yang sentiasa terbuka berpindah kepada penyembahan untuk Allah semata-mata. Firman Allah SWT:

“Padahal mereka tidak disuruh kecuali supaya menyembah Allah dengan memurnikan ketaatan kepada-Nya dalam (menjalankan) agama yang lurus”. (Al-Bayyinah: 5)

Melalui kunci ini, adat (kebiasaan) bertukar kepada ibadat, perkara-perkara yang membelitnya bertukar kepada ketaatan dan amalan-amalan biasa bertukar kepada penyembahan yang ikhlas.

Bukankah hal ini merupakan suatu latihan berterusan yang menghubungkannya kepada Allah pada hari-hari tarbiah?

Potensi manusia yang sedia ada ingin bertolak dan kembali kepada pemiliknya dengan segala kebaikan dan ketaatan yang pelbagai jenis, bermakna membawa potensi dan membebaskan keupayaan manusia dalam suasana yang Allah telah jadikannya bersedia untuk bersaing dan berlumba-lumba secara hakiki. Firman Allah:

“Dan untuk yang demikian itu hendaknya orang berlumba-lumba.”  (al-Mutaffifin: 26)

“Untuk yang demikian” adalah amal soleh, amalan akhirat, pelbagai jenis ketaatan, memburu syurga di samping pada hari ini kita kehilangan suasana tarbiah dan iklim tarbiah yang soleh untuk bersaing dan berlumba.

Inilah adalah pemberian dan hadiah daripada Allah kepada kita semua dan peluang saling berlumba-lumba dalam suasana tarbiah yang murni dan suasana rabbani yang dilakukan di bawah pengawasan dan pemeliharaan Allah.

Amal soleh adalah perkataan yang lengkap dan menyeluruh, dan mempunyai kesan tarbiah kepada diri, masyarakat, kehidupan dan umat yang dapat disentuh dan dilihat.

Hari-hari sepuluh ini datang sebagai latihan percuma untuk memperolehi pengalaman tarbawi yang pelbagai seperti kefahaman dan kepuasan sehingga terbina dan terbiasa di mana perlakuan amali seragam dan senada yang dapat dipraktikkan di rumah bersama isteri, suami dan anak-anak.

Begitu juga dalam pekerjaan yang penuh kemurniaan, pengislahan, perhubungan dan persahabatan. Begitu juga bersama kaum kerabat yang penuh kebaikan, hubungan, belas kasihan dan keakraban.

Begitu juga bersama masyarakat yang penuh khidmat bakti, akhlak terpuji dan hubungan yang rapat yang saling kasih-mengasihi, bersaudara, bertolong-tolongan, bertolak ansur, bantu-membantu, faham-memahami, meringkan bebanan dan lengkap-melengkapkan.

Begitu juga bersama umat, mengambil berat, memberi perhatian serius, membela dan berjuang.

“Adakah setiap kita telah bertanya tentang dirinya bagaimana kita menyambut ketibaan hari-hari sepuluh ini?”

Peluang ini masih berterusan. Maka, seandainya betul anda telah menyambutnya, segala pujian bagi Allah yang telah menunjukkan kita kepada semua kebaikan dan teruskanlah mengambil hadiah daripada Allah SWT kepada kita dengan melakukan ketaatan.

Seandainya anda belum menyambutnya, peluang masih terbentang di hadapan kita dengan segera bertaubat yang sebenarnya, berazam untuk merebut hari-hari yang masih tinggal ini.

Ayuhlah kita mengumumkan perang ke atas maksiat yang telah menenggelamkan ketaatan kita sebelum ini. Jadikanlah syiar kita seperti firman Allah SWT:

“Dan orang-orang yang berjihad untuk (mencari keredhaan) kami, benar- benar akan kami tunjukkan kepada mereka jalan-jalan kami. Dan sesungguhnya Allah benar-benar berserta orang-orang yang berbuat baik.”  (Al-Ankabut: 69)

Tulisan: Dr Jamal Madhy
Terjemahan: http://bit.ly/1iIy6WU
Sumber asal: http://bit.ly/1FHmrwB

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi KRI Nanggala 402: Malaysia ucap takziah

Turut menzahirkan rasa dukacita dan ucapan takziah itu adalah Raja Permaisuri Agong, Tunku Hajah Azizah Aminah Maimunah Iskandariah.

Seri Paduka Baginda berdua turut menzahirkan harapan agar seluruh keluarga mereka sabar serta tabah menghadapi ujian dan dugaan yang besar pada bulan Ramadan ini.

Dalam pada itu, Perdana Menteri, Tan Sri Muhyiddin Yassin turut merakamkan ucapan takziah kepada Jokowi dan mendoakan agar Allah SWT mengurniakan kekuatan dan kesabaran kepada ahli keluarga 53 anak kapal KRI Nanggala 402 dalam menempuh dugaan ini.

“Malaysia sentiasa bersedia untuk terus menghulurkan bantuan wajar yang diperlukan kepada Republik Indonesia dalam menghadapi waktu genting ini,” kata beliau.

KRI Nanggala-402 dilaporkan hilang ketika menjalani misi latihan torpedo pada jam 4.25 pagi Rabu, 21 April lalu yang turut disertai 21 kapal TNI bersama lima pesawat tempur dan satu lagi kapal selam yang lain di perairan Bali.

Beberapa negara termasuk Malaysia, Australia, Singapura dan Amerika Syarikat turut menyalurkan bantuan dalam operasi mengesan kapal selam terbabit ekoran bekalan oksigen dijangka habis dalam tempoh tiga hari.

Semalam, Panglima Angkatan Tentera Nasional Indonesia (TNI), Hadi Tjahjanto mengesahkan bahawa kapal selam itu tenggelam dan kesemua 53 kru kapal selam Indonesia itu meninggal dunia.

“Seramai 53 personnel yang onboard KRI Nanggala-402 telah gugur, berdasarkan bukti-bukti autentik itu, dapat dinyatakan bahwa KRI Nanggala 402 telah tenggelam,” kata beliau.

Berdasarkan visual dari ‘Remotely Operated Underwater Vehicle’, kapal selam itu telah dirakam dalam keadaan terbelah menjadi tiga bahagian di kedalaman 838 meter di dasar laut di perairan Bali.


IKRAM lulus 4 Kawasan baharu

Kawasan-kawasan tersebut ialah IKRAM Kubang Kerian (Kelantan), IKRAM Pulai (Johor), IKRAM Bukit Mertajam (Seberang Perai, Pulau Pinang) dan Shah Alam Selatan (Selangor).

Tambah beliau, Kawasan-kawasan IKRAM Kubang Kerian, IKRAM Pulai dan IKRAM Bukit Mertajam telah diluluskan oleh JKP IKRAM pada 23 Disember 2016 dan kini telah diluluskan oleh pihak Pendaftar Pertubuhan Malaysia.

“Manakala Kawasan Shah Alam Selatan (Selangor) telah diluluskan penubuhan oleh JKP IKRAM pada 14 Januari 2017 dan kini dalam proses bagi mendapatkan kelulusan pihak Pendaftar Pertubuhan Malaysia,” jelas beliau ketika ditemui wartawan IKRAMedia di pejabatnya baru-baru ini.

Pertambahan ini menjadikan bilangan IKRAM Kawasan kini berjumlah 79 di seluruh negara dan beliau menjangkakan lebih banyak IKRAM Kawasan baharu akan ditubuhkan sepanjang tahun 2017 dan 2018 selari dengan Rancangan IKRAM 2016-2019 (RI 1619).

Menurutnya lagi, ini adalah selaras dengan keputusan JKP agar semua IKRAM Negeri melakukan rasionalisasi bilangan dan sempadan Kawasan bagi mengambil kira taburan dan demografi keahlian serta perkembangan dakwah terkini.

“Selepas enam tahun IKRAM ditubuhkan dan beroperasi, dengan penambahan lebih daripada 10,000 orang ahli, sudah sampai masanya untuk kita melakukan rasionalisasi bilangan dan sempadan Kawasan-kawasan agar dakwah dan tarbiah dapat digerakkan dengan lebih efektif dan efesien,” tambahnya lagi.

“Penubuhan Kawasan baharu juga akan memberi peluang kepada pembentukan pemimpin-pemimpin baharu.”

Beliau berharap agar pertambahan kawasan-kawasan baharu ini, usaha-usaha dakwah, tarbiah dan kebajikan dapat dikongsi dengan lebih ramai golongan masyarakat di seluruh negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelaburan yang merugikan?

Dalam usaha tersebut, Kementerian Perumahan dan Kerajaan Tempatan (KPKT) pula dalam kenyataannya pada 7 Januari lalu melalui Menterinya, YB Zuraida Kamaruddin, akan membelanjakan RM1 juta bagi membina kawasan khas merokok di tempat awam termasuk kawasan komersial dan medan selera milik 155 Pihak Berkuasa Tempatan (PBT) di seluruh negara.

Entah di mana relevannya perbelanjaan ini? Hinggakan beliau menyatakan bahawa itu adalah usaha kementeriannya bagi menyokong inisiatif KKM berhubung arahan larangan merokok di semua tempat makan awam sejak 1 Januari lalu.

Realitinya, masyarakat bukan perokok berhak menikmati makanan mereka tanpa gangguan pencemaran asap rokok yang boleh menjejaskan keselesaan dan kesihatan mereka.

Pada 10 Januari 2020 pula, terdapat lebih 50 NGO, persatuan pakar perubatan dan badan profesional dalam suatu kenyataan bersama menggesa KPKT menarik semula kebenaran pelaksanaan kawasan merokok itu.

Secara jelasnya, langkah KPKT tersebut jelas bertentangan dengan usaha KKM yang mewartakan tempat-tempat awam sebagai kawasan larangan merokok.

Sewajarnya, RM1 juta yang diperuntukkan KPKT boleh digunakan untuk mengubati perokok atau penyakit berkaitan merokok daripada membina tempat merokok yang hanya memuaskan kehendak 20 peratus populasi mereka yang merokok.

Dalam perkembangan berkaitan, tinjauan yang telah dilakukan Public Health Malaysia di laman Facebook mereka pada 8 Januari lalu menunjukkan 93 peratus daripada 12,000 pengguna media sosial menolak langkah KPKT dalam menyediakan kawasan khas merokok di premis restoran.

Benarlah sebagaimana yang dikatakan Presiden Persatuan Pakar Perubatan Kesihatan Awam Malaysia, Dr Zainal Ariffin Omar.

“Tak logik, tak munasabah, membazir duit rakyat kalau kita buat zon merokok. Di Malaysia ini, semua kawasan merokok kecuali tempat tertentu. Ini tidak, terbalik, kita buat kawasan khas lagi di kawasan yang memang boleh merokok.”

Sebelumnya, pada 5 Januari lalu Timbalan Menteri Kesihatan, Dr Lee Boon Chye berkata, jika pemilik restoran mahu menyediakan ruang khas merokok, ia mestilah di luar lingkungan tiga meter dari premis mereka dengan kebenaran PBT.

Mulai 1 Januari lalu, KKM menguatkuasakan larangan merokok di semua kedai makan, gerai makanan, medan selera, food truck dan restoran di atas kapal dan kereta api di seluruh negara.

Manakala bagi kawasan larangan merokok di bawah Peraturan-Peraturan Kawalan Hasil Tembakau (Pindaan) 2018, tindakan penguatkuasaan ialah mengenakan kompaun sebanyak RM250 terhadap mereka yang didapati merokok di tempat larangan merokok dan sekiranya gagal membayar kompaun, boleh didakwa di mahkamah dengan denda maksimum RM10,000 atau dua tahun penjara.

Pemilik premis pula boleh dikenakan kompaun RM250 sekiranya tidak meletakkan tanda larangan merokok dan sekiranya gagal membayar kompaun, mereka boleh didakwa di mahkamah dengan denda maksimum RM3,000 atau enam bulan penjara.

Sekalian kita juga perlulah tahu bahawa, restoran bukanlah satu-satunya tempat yang tidak dibenarkan merokok. Malaysia telah pun mengisytiharkan 23 kawasan larangan merokok mengikut Peraturan Kawalan Hasil Tembakau.

Kesemua 23 kawasan larangan merokok ini adalah:

1. Di dalam pusat hiburan atau teater, kecuali pub, disko, kelab malam atau kasino, pada bila-bila masa apabila tempat itu dibuka kepada orang awam

2. Di mana-mana kawasan hospital atau klinik

3. Di dalam lif atau tandas awam

4. Di dalam tempat makan atau kedai berhawa dingin

5. Di dalam kenderaan awam atau hentian pengangkutan awam

6. Di dalam mana-mana bangunan yang dinyatakan oleh menteri melalui pemberitahuan dalam warta bawah peraturan 22

7. Di dalam mana-mana lapangan terbang

8. Di dalam mana-mana premis kerajaan

9. Di mana-mana kawasan yang digunakan bagi apa-apa aktiviti perhimpunan di dalam sesuatu bangunan selain bangunan kediaman atau persendirian

10. Di mana-mana kawasan di dalam suatu institusi pendidikan atau institusi pendidikan tinggi

11. Di mana-mana kawasan di dalam suatu taman asuhan kanak-kanak

12. Di dalam mana-mana bas sekolah

13. Di mana-mana tingkat yang mempunyai kaunter perkhidmatan di dalam bangunan bank atau institusi kewangan, Telekom Malaysia Bhd, Tenaga Nasional Bhd. dan Pos Malaysia Bhd.

14. Di dalam mana-mana kawasan kompleks membeli-belah

15. Di mana-mana kawasan di dalam stesyen minyak

16. Di mana-mana kawasan di dalam stadium, kompleks sukan, pusat kecergasan atau gimnasium

17. Di dalam mana-mana bangunan atau tempat awam yang digunakan untuk tujuan keagamaan

18. Di mana-mana kawasan di dalam suatu perpustakaan

19. Di mana-mana kawasan di dalam kafe Internet

20. Di mana-mana kawasan di dalam suatu tempat latihan khidmat negara

21. Di dalam mana-mana tempat kerja berhawa dingin dengan suatu sistem hawa dingin berpusat

23. Di mana-mana restoran dan kedai makan terbuka.

Sekiranya didapati bersalah dan melanggar undang-undang yang dikuatkuasakan ini, denda tidak melebih RM10,000 atau penjara tidak melebihi dua tahun akan dikenakan.

Persoalan besar yang perlu dijawab oleh KPKT ialah, “Kenapa perlu melabur untuk sesuatu yang merugikan? Bukan sahaja pada diri perokok itu sendiri tetapi kepada orang lain juga negara.”

Jika Menteri KPKT menyokong inisiatif yang dilaksanakan KKM itu, tentunya isu membenarkan ruang khas merokok disediakan itu tidak perlu timbul.

Ia seolah-olah apa yang dilontarkan tidak selari dengan hasrat KKM untuk memastikan rakyat Malaysia terhindar daripada penyakit yang berpunca daripada asap rokok seperti kanser paru-paru, asma dan lain-lain.

Tentunya antara lain, situasi tersebut diharap dapat mengurangkan perbelanjaan kerajaan dalam aspek kos rawatan pesakit yang berpunca daripada asap rokok.

Takkan kerana untuk membela golongan perokok yang mewakili kira-kira 20 peratus populasi di Malaysia ini, kerajaan sanggup ‘gadaikan’ nilai jutaan ringgit untuk mereka?

Ia perlu difikirkan semula dan dikaji sebelum direalitikan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buku ‘Istiqāmah: Jalan Ke Arah-Nya’ dilancarkan

Pelancaran buku biografi, pengalaman dan sejarah perjuangan salah satu gerakan dakwah ini disempurnakan oleh Presiden IKRAM, Dr Hj Mohd Parid Sheikh Ahmad.

Menurut Setiausaha Agung IKRAM, Hj Nahar Md Nor, buku ini menceritakan pengalaman bersama keluarga dan ayah bonda penulis, pengalaman belajar dan penglibatan dakwah di Mesir yang kemudiannya disambung di Malaysia, memimpin JIM dan kemudiannya IKRAM.

“Yang ingin mengenali IKRAM dan sejarahnya, boleh baca buku ini yang ditulis oleh yang terlibat secara langsung,” jelasnya.

Bagi penulis sendiri, buku ini mengandungi 11 bab di mana setiap bab membincangkan satu sifat yang boleh menatijahkan istiqamah dalam hayat kita sebagai hamba Allah SWT yang mendambakan cinta dan reda-Nya.

‘Setiap bab mempunyai anekdot ‘Sekelumit Kisah’ (SK), iaitu pengalaman penulis serta para pejuang yang dikenalinya yang berkaitan dengan sifat-sifat ini.”

Sebagai contoh,  jelasnya, SK Bab 3 – Sabar mengandungi latar belakang keluarga penulis, SK Bab 5 – Ukhuwah menceritakan interaksi ahli-ahli Jamaah Misri (JM), iaitu pengasas jamaah dalam kalangan pelajar Malaysia dengan Ikhwan Muslimin Mesir.

Untuk SK Bab 6 – Pengorbanan pula , ia menceritakan pengasasan JM pada tahun 1975 hinggalah penggabungan dengan IRC, pembinaan jamaah bersama, penubuhan Pertubuhan Jamaah Islah (JIM) pada tahun 1990 dan akhir sekali penubuhan Pertubuhan IKRAM Malaysia (IKRAM) pada tahun 2009.

“Presiden IKRAM, Dr Mohd Parid Sheikh Ahmad (seorang daripada lapan orang pengasas JM), telah sudi menulis Kata Pengantar buku ini,” ujarnya.

Buku ‘Istiqāmah: Jalan Ke Arah-Nya’ yang mempunyai 328 halaman dengan harga RM30 sebuah boleh didapati daripada penerbitnya, Risalah Harmoni Sdn Bhd di pautan risalahharmoni.com atau terus menghubungi 03-41443363.


Peranan JAKIM dalam Malaysia baharu

Pertubuhan IKRAM Malaysia (IKRAM) menyambut baik kenyataan YAB Perdana Menteri, Tun Dr Mahathir untuk mengkaji semula peranan Jabatan Kemajuan Islam Malaysia (JAKIM).

Pada 24 Mei 2018 yang lalu, Jawatankuasa Ulama IKRAM telah mengadakan Sidang Meja Bulat Ulama & Asatizah IKRAM untuk membincangkan perkara-perkara berkaitan hal ehwal pentadbiran agama Islam di Malaysia.

Justeru itu, IKRAM ingin mengemukakan resolusi-resolusi berikut untuk pertimbangan pihak kerajaan bersesuaian dengan kepentingan umat masa kini:

1. Kerajaan Pakatan Harapan (PH) perlu melaksanakan pentadbiran agama Islam di Malaysia berdasarkan al-Quran dan hadis-hadis yang sahih seperti yang telah dinyatakan oleh YAB Perdana Menteri dalam Perutusan Ramadan beliau baru-baru ini:

“Pilihan raya yang baru lepas ini akan membawa perubahan kepada pentadbiran negara dan pentadbiran agama Islam. Tekanan akan diberi oleh kerajaan Pakatan Harapan kepada ajaran Islam seperti yang terdapat dalam al-Quran dan hadis-hadis yang sahih.”

Konsep ini perlu dihuraikan dengan baik, diperkasakan, dipopularkan dan dilaksanakan oleh semua institusi dan agensi pentadbiran dan penguatkuasaan agama Islam di peringkat pusat dan negeri-negeri.

2. Pendekatan Islam ‘wasati’ yang menyatukan umat perlu digunakan dan diutamakan dalam semua dasar dan perlaksanaannya. Pendekatan wasati bermaksud kefahaman Islam ‘pertengahan’ yang tidak ekstrem, tidak terlalu konservatif dan jumud, juga tidak terlampau longgar dan lari daripada disiplin ilmu Islam yang sahih. Usaha ijtihad juga perlu menjadi teras bagi mendepani isu-isu dunia moden hari ini, dengan mengambil kira mazhab Shafie dan mazhab-mazhab lain serta pandangan yang muktabar.

3. Pendekatan penyatuan umat atas dasar al-Quran dan hadis-hadis yang sahih juga perlu menjadi keutamaan. Pertelingkahan umat kerana perbezaan aliran pemikiran contohnya, pergeseran antara aliran Salafi dan Asy’ari perlu diredakan dan diharmonikan. Pertelingkahan kerana isu-isu fikah khilafiah juga patut dibendung.

Walau bagaimanapun, kepelbagaian pandangan dan perbezaan pendapat tidak dapat dielakkan, maka ia perlu dihormati. Wacana dan diskusi dalam kalangan pakar bagi membincangkan isu-isu sebegini secara ilmiah dan harmoni patut disuburkan.

4. Keharmonian antara orang Islam dan bukan Islam juga patut menjadi keutamaan negara. Kefahaman terhadap konsep fiqh al-muwatonah ( فقه المواطنة – fiqh kewarganegaraan) dalam konteks dunia moden hari ini perlu digarap sebagai manifestasi Islam agama yang rahmah. Pendekatan semberono dengan melabel bukan Islam yang tidak sependapat sebagai ‘kafir harbi’ atau ‘musuh Islam’ patut dirawat. Institusi dan agensi Islam di bawah Jabatan Perdana Menteri patut memainkan peranan serius dalam mencapai objektif ini.

5. Doktrin-doktrin Islam melampau perlu dibasmikan, sama ada yang terdapat dalam kelompok-kelompok masyarakat atau dalam mana-mana institusi dan agensi di bawah pentadbiran agama Islam di peringkat pusat atau negeri. Doktrin dan amalan seperti ‘takfiri’, taasub terhadap pemimpin dan kelompok sendiri, budaya label-melabel dan menyesatkan orang lain patut dibanteras.

Kewujudan pegawai yang ekstrem dan propaganda tidak sihat yang dimainkan oleh sesetengah agensi agama tidak sepatutnya dibiarkan berulang. Peranan agensi-agensi agama ini boleh diperbetulkan agar ia berfungsi untuk menghapuskan dan membersihkan kembali doktrin-doktrin salah tersebut.

6. Dakwah kepada orang Islam dan bukan Islam mesti ditambah pesat dengan sumber manusia dan kewangan yang secukupnya melalui pelbagai media perdana, media sosial dan juga secara langsung. Pendekatan dakwah dengan hikmah, nasihat, berserta hujah, diskusi ilmiah, amalan dan teladan yang baik patut disuburkan.

7. Penonjolan ilmuan yang benar-benar pakar dalam bidang mereka secara lebih inklusif melalui media massa perlu dilakukan dengan pesat agar budaya ilmu dapat dipupuk dalam masyarakat.

8. Institusi dan agensi berkaitan hal ehwal Islam di bawah pentadbiran Jabatan Perdana Menteri seperti JAKIM dan lain-lain perlu dikekalkan dengan menambah baik pengurusan dan tadbir urusnya. Walau bagaimanapun, peranan, struktur, sistem serta individu-individu yang menerajui institusi dan agensi ini perlu dikaji semula bagi mengelakkan pertindihan dan menambahkan kecekapan.

9. Perlantikan mana-mana individu untuk memegang apa-apa jawatan perlu berdasarkan kelayakan dan kepakaran mereka, serta selari dengan aspirasi dan hala tuju yang ingin dibawa oleh kerajaan kini.

10. Mana-mana pihak dalam kerajaan dan juga semua masyarakat amnya digesa agar mengelak daripada membawa isu-isu agama yang sensitif dan boleh mengundang ketegangan, perpecahan atau persepsi negatif dalam masyarakat. Walau bagaimanapun, isu-isu ini boleh dibincangkan oleh individu-individu pakar melalui wahana dan platform ilmiah.

11. Kedudukan dan bidang kuasa Mahkamah Syariah perlu ditingkatkan dan proses peningkatan ini perlu digerakkan segera.

12. Satu perenggan dalam Janji ke-11 Buku Harapan menyebut:

“Kuasa Raja-Raja Melayu dalam mentadbir agama dan adat istiadat Melayu akan dikembalikan ke negeri-negeri dan campur tangan kerajaan pusat akan dihentikan.”

Perenggan ini perlu ada definisi dan pentafsiran yang baik agar ia tidak disalah erti dengan peranan dan tanggungjawab kerajaan pusat dalam memartabatkan Islam sebagai agama Persekutuan. Satu jawatankuasa boleh dibentuk untuk mengenal pasti sebarang ‘campur tangan kerajaan pusat’ jika ada dan boleh memberi saranan untuk memperbaiki dan menyelesaikannya.

13. Artikel dalam Perlembagaan Malaysia “Islam ialah agama bagi Persekutuan” perlu dijunjung dan penghayatannya perlu diperkasakan dalam setiap kementerian, institusi dan kehidupan rakyat secara amnya.

Ustaz Haji Burhanuddin bin LukmanNaib Presiden merangkap Pengerusi Jawatankuasa UlamaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rohingya: IKRAM dan PKPU berjaya serah sumbangan

Sumbangan diserahkan sendiri oleh wakil IKRAM, Wan Mohd Yusof Wan Ismail dan Wan Mohd Zukri Che Mat Zin serta wakil PKPU iaitu Tomy Hendrajati kepada masyarakat di Sittwe secara langsung dengan kerjasama kerajaan negeri Rakhine dan NGO tempatan.

Sumbangan fasa pertama ini adalah dalam bentuk pek makanan asas iaitu beras, kentang, kacang dal, bawang, minyak masak, garam dan cili kering.

Situasi terkini di ibu negeri Rakhine iaitu Sittwe:

1. Semua kampong Islam di Bandar Sittwe telah musnah dibakar kecuali satu sahaja iaitu Aung Mangalar Ward yang mempunyai penduduk seramai 1,200 keluarga.

2. 60,000 orang penduduk yang kehilangan rumah kerana dibakar ditempatkan di 6 kem pelarian kelolaan agensi PBB yang terletak di luar Bandar.

3. Perintah berkurung dari jam 7.00 malam hingga 5.00 pagi di mana dalam tempoh ini semua penduduk (Rakhine dan Rohingya diwajibkan berada di rumah masing-masing.

4. Masyarakat Islam tidak dibenarkan keluar dari kawasan kampong walaupun di luar waktu perintah berkurung.

5. Masyarakat Rakhine bebas bergerak dan melakukan aktiviti harian di luar waktu perintah berkurung.

6. Keperluan utama penduduk di Aung Malar Ward ialah bekalan makanan kerana mereka tidak termasuk dalam World Food Program (WFP) PBB.

7. Keperluan utama penduduk di kem-kem pelarian ialah pembinaan semula rumah asas di lokasi asal mereka.

8. Secara keseluruhannya, mangsa-mangsa tragedy mengalami trauma dan gangguan psikologi kerana dinafikan hak-hak asasi mereka.

9. Selain daripada WFP, beberapa NGO antarabangsa dan tempatan telah dan sedang memberi bantuan dalam bentuk makanan, doctor sukarelawan, ubat-ubatan dan ambulans.

10. Pembunuhan, pembakaran dan perogolan tidak berlaku lagi kerana pihak tentera membuat kawalan secara 24 jam.

11. Masjid negari di Bandar Sittwe telah ditutup.

IKRAM mengajak badan-badan bantuan kemanusiaan dan hak asasi di seluruh dunia agar menyeru kepada kerajaan Myanmar supaya:

1. Mengembalikan dan mengiktiraf bangsa Rohingya sebagai warga negara penuh Myanmar.

2. Menghentikan pencabulan hak asasi ke atas bangsa Rohingya; seperti pendidikan, perubatan, beragama, keselamatan, perjalanan dan aktiviti ekonomi.

Keutamaan bantuan pada masa hadapan adalah dalam bentuk pembinaan rumah asas, perubatan, pembangunan ekonomi. Pendidikan awal kanak-kanak, kelas fardhu ain, program motivasi dan program khusus untuk kaum wanita.

Sumbangan untuk mangsa tragedy Arakan boleh dibuat melalui Tabung Kasih Ummah Rohingya IKRAM, Bank Islam Malaysia Berhad (Nombor Akaun 1211 3010 0401 82) atas nama “PERTUBUHAN IKRAM MALAYSIA”. Makluman lanjut boleh hubungi:

No. 9, Jalan Dagang SB 4/1, Taman Sungai Besi Indah 43300 Seri Kembangan, Selangor Darul Ehsan MALAYSIA

Tel: +603-8945 6999, +603-8945 3666 Fax: +603-8945 1772

Jawatankuasa Perhubungan Antarabangsa & Jawatankuasa Luar Negara

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Program LEADERS 2023 Sempena Cuti Sekolah

SERI KEMBANGAN – Cuti sekolah bakal tiba tidak lama lagi adalah kesempatan terbaik untuk keluarga mengambil kesempatan untuk membawa anak-anak pergi bercuti.

Tidak kurang juga ada yang mencari peluang mendaftarkan anak-anak ke program cuti sekolah yang menawarkan pemantapan akademik dan kemahiran serta pengukuhan sahsiah diri.

Sehubungan dengan itu, IKRAMTeens akan menganjurkan program Latihan Ekstensif Asas Dakwah & Kepimpinan Remaja Soleh (LEADERS) 2023 yang berkonsepkan program outdoor di Cherating Lagoona Villa Resort, Kuantan, Pahang pada 25 hingga 27 Februari ini.

“IKRAMTeens berhasrat untuk melahirkan pemimpin bertanggung jawab bermula dari usia remaja yang merangkumi dua aspek terpenting iaitu quwwah dan amanah,” kata Pengarah LEADERS, Muhammad Abdellah Mohd Sarif.

LEADERS adalah program susulan selepas XREK di bawa Projek Dua Tahun Remaja Cemerlang (PRODUCE) yang dibawakan khas oleh IKRAMTeens dalam membentuk seseorang remaja itu menjadi insan yang terbaik dan cemerlang sebelum melangkah ke menara gading.

Menurutnya, projek ini telah dilaksanakan saban tahun sejak lebih 10 tahun yang lalu, yang mensasarkan pelajar yang berumur 16 dan 17 tahun berdasarkan syarat-syarat penyertaan yang telah ditetapkan.

“Program ini dirangka bagi melahirkan pemimpin yang profesional di mana mereka akan melalui latihan berkomunikasi berkesan di khalayak ramai. Di samping itu, para peserta akan dilatih menguruskan program secara sistematik” ujar beliau.

Tarikh tutup untuk mendaftar LEADERS adalah pada 19 Februari 2023, namun pendaftaran dan pembayaran yuran sebelum 11 Februari akan diberi harga istimewa promosi ‘Early Bird’ sebanyak 50 peratus untuk peserta dan pengiring.

Maklumat lanjut LEADERS dan pendaftaran boleh dilayari di pautan https://sites.google.com/moe-dl.edu.my/leaders23/home


Akademi sukan dron pertama Malaysia dilancar

SERI KEMBANGAN – Futurise Sdn Bhd (Futurise) mengumumkan pelancaran Akademi Kecemerlangan Sukan Dron Negara (AKSADRON) yang pertama di Malaysia bertempat di Kuantan, Pahang.

AKSADRON akan menjadi hab untuk perlumbaan dan aktiviti dron berprestasi tinggi, selain merupakan zon sukan dron pertama di negara ini dengan menampilkan trek perlumbaan bagi menganjurkan acara sukan tersebut di peringkat antarabangsa.

“Sektor dron kini sedang mengalami perkembangan pesat di seluruh dunia dan Malaysia berada dalam kedudukan yang baik untuk memanfaatkan peluang tersebut,” kata Ketua Pegawai Eksekutif Futurise, Rosihan Zain.

Beliau berkata, teknologi dron mempunyai banyak potensi menarik untuk dikembangkan dalam pelbagai sektor, daripada pertanian kepada pertahanan yang telah terbukti mampu menjadi faktor pengubah dalam transformasi industri.

“AKSADRON juga akan menonjolkan bakat rakyat Malaysia dengan kepakaran UAV peringkat tinggi yang diperlukan melalui pelbagai program latihan yang akan diadakan.”

Menurutnya, akademi ini akan menjadi sebagai tempat rekreasi dan juga pusat penciptaan inovasi dengan memupuk sukan perlumbaan dron sambil melahirkan bakat baharu yang sangat mahir untuk kegunaan pelbagai sektor,” katanya.

“AKSADRON akan menampilkan trek perlumbaan dron diiktiraf antarabangsa dengan ruang untuk pengawal dron (pilot pit), tempat penonton dan menara kawalan.”

Dalam pada itu, ia akan menjadi pusat sehenti cemerlang untuk peminat sukan dan juga pakar teknikal dron dengan kemudahan lengkap termasuk bilik darjah, bengkel, simulator penerbangan, ruang kerja dan penginapan.

“Tapak untuk pusat seluas kira-kira 3.15 ekar tersebut terletak di Tasik Paya Bungor, Paya Besar, Kuantan dan dikelilingi oleh kawasan lapang yang sesuai untuk aktiviti penerbangan dron berprestasi tinggi. AKSADRON dijangka dibuka kepada umum sebelum akhir tahun.”

Akademi itu juga akan mempelopori program pembangunan kenderaan udara tanpa pemandu (UAV) untuk memupuk lebih ramai rakyat Malaysia menyertai industri tersebut yang sedang berkembang.

Selain itu, pelancaran AKSADRON merupakan langkah penting ke arah memenuhi aspirasi negara untuk menjadi pemain utama dalam industri dron global dan hab dron rantau ASEAN.

Dengan AKSADRON, akan dapat melihat lebih ramai rakyat Malaysia berbakat dihasilkan bagi memenuhi permintaan industri dron yang semakin berkembang di negara ini dan seluruh dunia. Ia juga akan menjadi pemangkin untuk merangsang dan melahirkan belia mahir dalam sukan tersebut.

Selain itu, sebagai zon sukan dron pertama di negara ini, AKSADRON akan membantu membuka pintu kepada bakat-bakat di Pahang dan seluruh Pantai Timur, mewujudkan pelbagai aktiviti ekonomi dan memastikan pertumbuhan inklusif dan pembangunan saksama untuk semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perlu Ada Hasrat Bawa Perubahan – PM Anwar

PUTRAJAYA – Perdana Menteri, Dato’ Seri Anwar Ibrahim mahu menteri-menteri dan warga perkhidmatan awam tidak mengamalkan budaya selesa sebaliknya bertekad untuk terus melaksanakan perubahan dalam pentadbiran negara.

“Dalam apa-apa jua sistem, perlu ada keinginan dan hasrat untuk membawa perubahan,” kata beliau ketika berucap pada perjumpaan Perdana Menteri bersama warga Jabatan Perdana Menteri (JPM) bagi bulan Januari 2023 di sini hari ini.

Beliau berkata, sistem yang bergerak puluhan tahun sudah mantap tapi harus ada kesediaan rendah diri untuk mengakui, ada kekuatannya.

“Tetapi bila kita letak tokoh baharu, harus ada hasrat bawa perubahan, tidak harus ada budaya selesa iaitu culture of contentment yang menggigit kita.”

Menurutnya, untuk belajar menerima kekuatan, perlu mengakui kelemahan, dan yang lebih penting bertekad mengatakan negara ini harus stabil politiknya, jelas hala tujunya serta harus kuat keinginan membawa mengangkat semula martabat bangsa dan negara.

“Saya mahu segala tindakan dilaksanakan dengan telus, dengan beberapa langkah telah diumumkan untuk meningkatkan tahap kecekapan dalam menyelesaikan masalah.”

Terdahulu, beliau menggesa satu tindakan lebih agresif bukan untuk ambil tindakan tetapi melepaskan masalah pekerja kerana pekerja asing dalam industri perladangan, pembuatan dan bidang-bidang tertentu sangat kurang.

“Ia menjejaskan kadar pertumbuhan negara kita, jadi saya lihat Jabatan Imigresen sambut baik dan apa jua tindakan harus ada transparensi,” ujar Anwar.

Dalam pada itu, beliau turut berharap segala perubahan yang akan dilaksanakan di bawah Kerajaan Perpaduan akan mendapat sambutan hangat daripada semua jabatan.

“Jika ada apa-apa masalah jangan disimpan, kita nak pastikan negara ini bergerak dengan lebih pantas,” seru Anwar.

Untuk mendapatkan maklum balas yang baik, beliau meminta disampaikan kepadanya atau Timbalan Perdana Menteri atau Ketua Setiausaha Negara dan menteri-menteri.

Turut hadir Timbalan Perdana Menteri, Datuk Seri Fadillah Yusof; Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali; Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dan Ketua Setiausaha Negara, Tan Sri Mohd Zuki Ali.


Barah rasuah yang semakin parah

Semakin hari, barah rasuah semakin membimbangkan kita. Integriti yang dahulunya dilaungkan sebagai prinsip unggul kini sekadar terpahat di lencana, tetapi tidak di jiwa.

Kempen yang menelan berjuta-juta sekadar menghangatkan suasana. Pendidikan dicanang bagai sekadar melepaskan kata-kata. Undang-undang tidak lebih sebagai perca-perca kertas sahaja.

Malangnya, biarpun badan pencegahan rasuah yang dahulunya sebuah biro di bawah Jabatan Perdana Menteri, tahun 2008 menyaksikan pertukaran taraf menjadi sebagai sebuah suruhanjaya khas rasuah, masih gagal memainkan peranannya bahkan badan tersebut juga terpalit dengan skandal rasuah.

Menurut Suruhanjaya Pencegahan Rasuah Malaysia (SPRM), rasuah merupakan sesuatu penerimaan atau pemberian suapan sebagai upah atau dorongan untuk seseorang individu kerana melakukan atau tidak melakukan sesuatu perbuatan yang berkaitan dengan tugas rasmi.

Suapan terdiri daripada wang, hadiah, bonus, undi, perkhidmatan, jawatan, upah dan diskaun. Di bawah Akta SPRM 2009, terdapat empat pertuduhan yang diperuntukkan untuk pertuduhan rasuah seperti Seksyen 16 dan 17, meminta/menerima rasuah, Seksyen 17 (b) menawar dan memberi suapan, Seksyen 18 mengemukakan tuntutan palsu dan Seksyen 23 menggunakan jawatan/kedudukan untuk suapan pegawai badan awam.

Amat malang sekali, budaya rasuah kini membarah dalam kalangan masyarakat tanpa mengenal pangkat dan kedudukan.

Jika dahulu, perasuah biasanya terdiri daripada kalangan mereka yang melakukan perniagaan seperti kontraktor, memberi rasuah untuk menerima habuan tender projek, kini gejala rasuah semakin rancak membarah sehingga melibatkan para pegawai tertinggi perkhidmatan awam.

Lebih mendukacitakan lagi, kes rasuah dipandang sepi bagai angin yang lalu, seolah-olah kita sedang menormalisasikan budaya rasuah dalam kalangan masyarakat.

Sepertimana kita memandang jijik kepada perbuatan zina, lebih teruk dan dahsyat lagi sepatutnya kita memandang gejala rasuah sebagai jijik, kotor lagi tidak bermaruah.

Hal ini kerana, akibat sesuatu perbuatan zina tersebut akan merosakkan sesebuah keturunan sahaja. Paling teruk, barangkali satu dua pihak sahaja yang terkesan.

Tetapi jika masalah rasuah ini berlaku, bukan setakat merosakkan sesuatu keturunan, bahkan menghancurkan masa depan negara sekali gus meleraikan nilai agama dan moral dalam diri manusia.

Islam sangat tegas dalam melarang umatnya melakukan amalan rasuah, apatah lagi dibudayakannya pula. Ketegasan ini dapat kita lihat menerusi firman-Nya dalam Surah al-Baqarah ayat 188 yang bermaksud:

“Dan janganlah kamu makan harta orang lain antara kamu dengan jalan yang batil, dan janganlah kamu menghulurkan harta kamu memberi rasuah kepada hakim-hakim supaya kamu dapat mengambil sebahagian daripada harta orang dengan cara berbuat dosa padahal kamu mengetahui salahnya.”

Dr. Yusuf al-Qaradawi dalam al-Halal wa al-Haram fi al-Islam ketika mengulas ayat ini berkata:

“Termasuk memakan harta orang lain dengan cara batil ialah menerima rasuah/suapan, iaitu wang yang diberikan kepada penguasa atau pegawai, supaya penguasa atau pegawai tersebut menjatuhkan hukuman yang menguntungkannya atau hukum yang merugikan lawannya menurut kemahuannya, atau supaya didahulukan urusannya atau ditunda kerana ada suatu kepentingan dan sebagainya.”

Dalam hal ini, baginda Nabi Muhammad SAW turut menzahirkan sifat ketegasan baginda kepada pelaku rasuah, sama ada mereka yang memberi atau yang menerima. Hal ini sepertimana dalam sebuah hadis riwayat Ahmad, daripada Thauban RA yang bermaksud:

“Rasulullah SAW melaknat pemberi rasuah, penerima rasuah dan perantara yang bersifat penghubung antara kedua-duanya.”

Penegasan ini bukan suatu isyarat baharu, bahkan inilah peranan sebenar umat Islam yang mesti diterjemahkan dengan tindak-tanduk kita yang benar-benar membenci dan memusuhi rasuah.

Ia tidak sekadar ungkapan tetapi perlu dibuktikan dengan tindakan. Namun realiti yang sedang ditonjolkan pada hari ini bagai semut yang kecil; gigit tidak sakit, tapi dibunuh semahu-mahunya.

Berbeza dengan si lalat besar; terbang bersama kotoran, tetapi dibiar terbang bebas tanpa sebarang tindakan. Apakah undang-undang negara kita sudah dinodai oleh kuasa politik tertentu? Atau sememangnya kita sedang berjalan menuju misi negara korupsi?

Dalam keadaan ini, secara tidak langsung, kita bukan sahaja sedang menghadapi krisis rasuah, bahkan lebih menakutkan adalah kita sedang berdepan dengan krisis keruntuhan nilai agama dan moral.

Jika dahulu, dapatan kajian mendapati pelaku rasuah berlaku dalam kalangan pegawai yang bergaji rendah. Akibat desakan peningkatan kos sara hidup, diambilnya rasuah bagi menampung kehidupan.

Tetapi hari ini bukan sahaja pegawai rendah bahkan pegawai tertinggi yang mengepalai sesebuah organisasi juga termakan rasuah.

Apakah gaji mereka juga rendah? Soal rasuah tidak lagi berputar alasan kerana gaji rendah. Ia telah menjurus kepada soal diri sendiri yang tamak haloba, kelam mata dan jiwa.

Ingatlah bahawa rasuah bukan sahaja merosakkan nilai agama dan moral kita di dunia, bahkan dijanjikan ancaman azab yang amat pedih tidak terperi sakitnya.

Peringatan Nabi SAW kepada mereka yang memakan harta daripada sumber yang haram termasuklah rasuah, dalam sebuah hadis riwayat Muslim, baginda Nabi SAW bersabda yang bermaksud:

“Demi Zat yang jiwaku berada dalam genggaman-Nya, seorang yang memasukkan sekerat daging haram ke perutnya, maka tidak akan diterima amalnya selama 40 hari dan sesiapa yang dagingnya tumbuh daripada barang haram dan riba, maka neraka lebih utama untuk membakarnya.”

Kita dalam apa jua lapangan, seharusnya mengambil sikap bertanggungjawab melawan dan memusuhi rasuah sepertimana yang telah ditegaskan oleh Rasulullah SAW.

Meskipun kita bukan siapa-siapa, namun hal itu tidak akan sesekali membuatkan kita memilih untuk terus berdiam diri dan meredai kemaksiatan bermaharajalela merosak serta memusnahkan sistem kehidupan yang normal, aman dan sentosa.

Negara ini ada undang-undangnya. Jangan biarkan undang-undang hanya untuk warga marhaen sahaja, mesti telus dan halus tanpa mengira siapa. Semoga Allah mengampuni kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Krisis Covid-19 manifestasi kelemahan polisi

Sehingga artikel ini ditulis, kes harian dalam negara telah pun mencapai lebih daripada 9,000.

Meneliti seketika beberapa kiriman di pelbagai platform media sosial, boleh dikatakan ramai yang mengkritik pihak yang mencadangkan bahawa kerajaan yang ada sekarang ini ialah kerajaan yang gagal.

Mereka berhujah kembali bahawa rakyat juga tidak kurang pentingnya dalam menyumbang terhadap krisis peningkatan kes harian. Rakyat ini katanya tidak menjaga SOP dan tidak tahu duduk diam di rumah.

Sesuatu yang perlu difahami apabila berlakunya krisis besar-besaran yang melibatkan rakyat seluruh negara, lazimnya masalah itu tidak berpunca hanya kerana sifat individu atau sekumpulan komuniti kecil secara rawak.

Lazimnya apabila suatu krisis nasional berlaku, ia berpunca daripada suatu lompong atau kelemahan yang ada pada sistem atau dasar yang dilaksanakan oleh pihak berkuasa atau kerajaan yang memerintah.

Kita boleh melihat masalah krisis peningkatan Covid-19 ini berpunca daripada kelemahan pelaksanaan dasar kerajaan berdasarkan beberapa aspek.

Pertama, terdapat kelemahan yang nyata dalam ketegasan pelaksanaan SOP ketika pilihan raya negeri Sabah tempoh hari. Kelemahan ini merupakan antara bibit-bibit terawal yang menjurus kepada yang berlaku hari ini.

Pelaksanaan pilihan raya sebagai suatu hak rakyat bagi memilih wakil rakyat yang bakal memerintah mereka merupakan suatu yang mungkin bersifat kontroversi. Namun ketika krisis inilah rakyat seharusnya diberi lebih pilihan untuk memilih wakil yang mereka percayai untuk mengemudi kepercayaan mereka.

Sesuatu yang sepatutnya berlaku ialah pelaksanaan SOP dan peraturan yang ketat untuk melaksanakan pilihan raya tersebut.

Ketika tempoh berkempen lagi pun satu negara telah digemparkan dengan kewujudan kluster kes yang meningkatkan bilangan kes harian secara mendadak. Tetapi ahli politik Semenanjung masih lagi bebas berkempen di sana tanpa keperluan yang mendesak.

Bukan sahaja dibenarkan terbang ke sana, mereka malah tidak diaturkan melalui sistem yang teratur agar mereka mematuhi kuarantin mandatori. Maka selepas pulang mereka langsung ke sana ke mari memberi ceramah dan ucapan, meningkatkan lagi penyebaran virus tersebut.

Kelemahan kedua yang kita dapat perhatikan ialah kerajaan masa ini melengah-lengahkan sidang parlimen sehinggalah proklamasi darurat yang menyukarkan lagi parlimen untuk bersidang.

Masalah ini menjadi salah satu punca utama kelemahan dasar-dasar seterusnya berlaku.

Apabila parlimen tidak bersidang, maka usul-usul penting seperti usul rangsangan ekonomi mahupun usul berkenaan kawalan penyakit berjangkit ini tidak dapat dibahaskan oleh pembuat dasar.

Maka, pelaksanaan dasar menjadi kurang utuh. Malah lebih parah lagi, perbahasan mengenai apa yang dilakukan kerajaan tidak berlangsung, menyebabkan kurangnya berlaku semak dan imbang dalam pelaksanaan polisi nasional.

Kelemahan dalam sistem semakan dan imbangan pelaksanaan dasar kerajaan ini menyebabkan kerajaan lebih cenderung berasa masih dalam kawalan kerana ketiadaan pihak berlawanan untuk mengkritik pelaksanaan dasar tersebut; sama ada berhasil atau hanya ‘syok sendiri.’

Kelemahan seterusnya yang dapat kita amati ialah kelemahan pelaksanaan undang-undang yang jelas memberi kelebihan kepada pihak elitis.

Kita tidak perlu lihat banyak kes. Cukuplah kita kaji satu kes sahaja. Kes beli permaidani di sebuah bandar. Sudah jelas dia bukan dari negeri itu, tapi dia lepas juga ke negeri itu dan dengan yakinnya lagi memuat naik gambar peribadinya ke media sosial.

Tapi apa hasil siasatan pula? Akhirnya dia tidak didakwa melakukan kesalahan merentas negeri.

Prinsip Islam dalam pelaksanaan undang-undang yang sepatutnya ialah setiap yang melakukan pelanggaran undang-undang sepatutnya mendapat hukuman yang setimpal tanpa prejudis terhadap status sosioekonomi.

Tapi mengapa wujudnya parti yang memperjuang Islam dalam gabungan kerajaan ini tidak mampu memastikan keutuhan prinsip Islam dalam amalan undang-undang yang jelas rapuh kesaksamaannya?

Masalah keempat dan yang terakhir dalam perbincangan masalah kelemahan pelaksanaan dasar kerajaan ini sudah tentunya ialah pelaksanaan perintah kawalan pergerakan (PKP) itu sendiri.

Setelah kes telah mencanak naik, kerajaan memutuskan untuk melaksanakan PKP sekali lagi di beberapa buah negeri. Namun pelaksanaan PKP ini acuh tidak acuh, tidak sama seperti PKP 1.0 dahulu.

Masih ramai yang bebas bergerak. Banyak sektor ekonomi masih lagi boleh beroperasi. Kereta di jalan raya juga banyak hingga sesak seperti tiada PKP.

Sememangnya diakui ada benarnya bahawa pertimbangan untuk tidak menutup kebanyakan sektor ekonomi seperti PKP 1.0 ialah bahayanya pada ekonomi negara.

Namun jika kita tidak melakukan PKP yang tegas, adakah kerajaan telah terbukti melakukan usaha lain yang terbaik bagi memastikan sistem kesihatan awam tidak lumpuh?

Korea Selatan contohnya, tidak melakukan kawalan pergerakan setegas PKP 1.0 Malaysia. Namun mereka dengan tangkas melaksanakan mantra ‘trace and test’ atau jejak dan uji individu untuk Covid-19.

Setinggi manakah kapasiti Malaysia pada hari ini untuk melaksanakan pengesanan kes secara aktif dan bukan pasif semata-mata?

Hal ini penting kerana kes positif tanpa simptom dalam komuniti sememangnya diakui wujud. Bahayanya ialah apabila mereka sudah pun menunjukkan simptom atau mereka menjangkiti golongan berisiko tinggi seperti golongan tua dan yang mempunyai penyakit kronik.

Pendek kata, kerajaan mahu buat PKP atau tidak sebenarnya? Kalau tak mahu buat PKP betul-betul, apa tindakan ampuh lain yang mahu dilaksanakan?

Penutupan kebanyakan sektor ekonomi yang bakal dilaksanakan dalam total lockdown ini mungkin menjawab soalan tersebut.

Namun apa yang ingin dinyatakan di sini ialah, mengatakan rakyat juga menanggung kesalahan dengan pemberat yang sama dengan kerajaan ialah suatu yang sama ada tidak adil dan prejudis. Jika tidak pun, tidak lain tidak bukan pendapat itu sangatlah naif.

Oleh sebab itu, seruan mengkritik pelaksanaan dasar kerajaan tidak seharusnya semata-mata dilihat sebagai seruan untuk membebaskan diri sendiri daripada kesalahan.

Kritikan terhadap kerajaan yang gagal melaksanakan dasar bagi membendung masalah ini secara ampuh seharusnya dilihat sebagai suatu bentuk semak dan imbang yang sihat agar kerajaan tidak terlalu selesa bekerja tanpa memikirkan sama ada dasar tersebut berkesan atau tidak.

Lagipun, yalah, parlimen pun tidak boleh bersidang juga. Takkan nak biar mereka ‘syok sendiri’ kemudian laungkan “Rakyat pun salah!” sahaja?

Wan Salman Wan Sallam
Aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Akhlak: Kaedah Jernihkan Batin Menurut Imam al-Ghazali

Sejarah membuktikan masalah akhlak tidak pernah lari daripada kehidupan manusia.

Kisah pembunuhan anak Nabi Adam a.s. bernama Habil diikuti penolakan segolongan manusia terhadap Kitab Allah yang diutuskan kepada para nabi dan rasul, penyembahan berhala, menyekutukan Allah serta pelbagai lagi merupakan antara kisah masalah akhlak yang disampaikan kepada manusia agar sekalian manusia mengambil iktibar dan pengajaran daripadanya.

Kini, isu-isu akhlak masih lagi berlaku yang melibatkan pelbagai usia, bangsa juga agama. Pada awal 90-an dahulu, isu akhlak ini dikategorikan kepada jenayah kolar putih dan jenayah kolar biru serta dikenali juga sebagai budaya kuning.

Kini masalah akhlak telah mencorakkan ‘kanvas’ dalam pelbagai warna, rupa serta semakin menular yang melibatkan pelbagai bentuk dan aspek, sama ada secara fizikal atau secara maya.

Sempena kelahiran junjungan Rasulullah SAW yang disambut baru-baru ini, perlu ditelusuri objektif diutuskan para nabi dan rasul ke atas muka bumi ini khususnya Nabi Muhammad SAW yang dijelaskan dalam al-Quran melalui Surah al-Qalam (68) ayat keempat:

“Dan bahawa sesungguhnya engkau (Muhammad) mempunyai akhlak yang sangat mulia.”

Rahsia kekuatan sahsiah baginda terletak pada kemuliaan akhlaknya apabila berlaku pertembungan antara prinsip diri dengan maslahah umum. Baginda mempraktikkan akhlak Islam dalam segenap aspek kehidupan yang menjadi garis panduan kepada kita hari ini.

Maka, sebagai seorang Islam yang beriman dengan Allah serta mengakui baginda Nabi Muhammad SAW sebagai utusan Allah seharusnya mencontohi akhlak mulia yang ditunjukkan oleh baginda, seterusnya berusaha mempraktikkannya dengan sentiasa bermuhasabah dan melakukan perubahan diri agar lebih baik dari semasa ke semasa.

Apakah akhlak? Adakah akhlak itu terbentuk dengan sendirinya atau boleh dihasilkan melalui pendekatan tertentu? Benarkah akhlak itu tidak boleh diubah sama sekali?

Mari kita lihat, apakah jawapan kepada persoalan tersebut.  Akhlak berasal daripada perkataan Arab (خلق) yang terdiri daripada perkataan “kha, lam, qaf” yang boleh dibaca sebagai khuluq, khuluqun ataupun khuluqun yang membawa  maksud  adat, perangai, maruah, agama, tabiat, tingkah laku dan jiwa manusia.

Menurut Ibnu Miskawayh melalui kitabnya Tahdib al-Akhlaq menjelaskan, akhlak boleh dibentuk melalui latihan dan kebiasaan. Perkara ini dipersetujui oleh Plato yang turut berpandangan bahawa akhlak  boleh diubah melalui pendidikan yang berterusan melalui nasihat yang sering diulang serta bimbingan tunjuk ajar daripada seseorang.

Mengapa akhlak itu penting kepada setiap individu? Ini disebabkan akhlak merupakan cerminan diri, maruah, agama, sifat dan jati diri seseorang melalui apa yang ditonjolkan dan ditampilkan.

Daripada tindakan, perbuatan dan penampilan yang ditonjolkan, maka terbentuklah akhlak yang dinamakan mahmudah (baik)  dan akhlak mazmumah (keji).

Akhlak tersebut terbit secara semula jadi atau dimiliki hasil daripada latihan dan sebagainya yang akhirnya diterima sebagai tabiat. Atas dasar inilah akhlak begitu penting dalam kehidupan manusia kerana:

1. Akhlak menunjukkan keadaan jiwa dan hati seseorang

2. Akhlak menunjukkan aspek luaran individu iaitu tindakan pelaku yang melakukannya atas pilihan sendiri

3. Akhlak menunjukkan kebiasaan, amalan, tabiat dan praktis pelaku tersebut

Imam al-Ghazali menyatakan, akhlak ibarat sesuatu keadaan yang tertanam dalam jiwa yang keluar daripadanya bentuk perlakuan atau tindakan dengan mudah, tanpa perlu kepada proses berfikir atau membuat pertimbangan.

Sekiranya keluar daripada jiwa itu perbuatan-perbuatan yang baik dan terpuji dari sudut akal serta syarak, maka keadaan itu dinamakan sebagai akhlak hasanah, namun sekiranya keluar perbuatan-perbuatan yang buruk, maka dinamakan keadaan itu sebagai akhlak yang keji.

Al-Ghazali menyatakan lagi bahawa akhlak itu lebih merujuk kepada ‘keadaan’ dan ‘suasana’ yang terdapat dalam jiwa seseorang, bukan ditunjukkan secara lakonan secara sengaja.

Akhlak yang dipamerkan itu merupakan perbuatan yang sudah biasa dan sebati dalam diri seseorang  sehingga apabila seseorang mahu melakukan perbuatan tersebut, dia sudah tidak perlu lagi untuk berfikir terlebih dahulu, malahan boleh dilaksanakannya atau muncul daripada dirinya secara spontan.

Maka, dapat dijelaskan bahawa akhlak ini boleh dibentuk, dipupuk dan dididik. Terdapat lima kaedah pembentukan akhlak menurut al-Ghazali  iaitu:

1. Latihan amali dan amalan-amalan menjernihkan batin

2. Meletakkan diri dalam lingkungan persekitaran yang soleh

4. Tekanan sosial daripada masyarakat Islam

Mari kita bincangkan kaedah yang pertama dahulu iaitu melalui latihan amali dan amalan-amalan menjernihkan batin.

Pendidikan akhlak melalui latihan amali dan amalan-amalan menjernihkan batin bermula dengan latihan secara berterusan serta kesungguhan.

Walaupun pada peringkat awal perlakuan ini dilaksanakan kerana arahan atau tekanan, namun lama-kelamaan perlakuan tersebut akan menjadi kebiasaan.

Pendekatan ini diajar oleh Rasulullah SAW melalui kaedah dan cara mendidik kanak-kanak menunaikan solat seawal usia tujuh tahun dan merotan mereka ketika berumur sepuluh tahun sekiranya kanak-kanak itu enggan menunaikan solat.

Seandainya solat boleh dibiasakan sejak dari kecil, maka akhlak-akhlak lain seperti berpuasa, bersedekah, berzikir dan membaca al-Quran juga boleh diamalkan ketika kecil dan secara berterusan sehingga menjadi amalan yang lazim dan budaya hidup.

Amalan-amalan tersebut secara lambat-launnya mampu menjadi adat kebiasaan kepada kanak-kanak dan dilazimi ketika dewasa kelak.

Bagaimana pula dengan amalan menjernihkan atau membersihkan batin? Menurut al-Ghazali, amalan menjernihkan hati umpama tubuh badan manusia. Tubuh badan menjadi sempurna, sihat kuat berdasarkan proses tumbesaran, pemeliharaan dan pengambilan makanan.

Makanan yang baik dan sihat akan membentuk badan yang cergas serta cerdas, begitulah juga sebaliknya. Begitulah dengan tubuh badan yang bermula dengan amalan pembersihan  batin serta penjernihan jiwa.

Apabila jiwa bersih, baik dan suci, maka bersihla ia. Jika jiwa itu kurang bersih dan kotor, perlu ada usaha untuk melindunginya, menyucikannya dan mencari ‘supplement’ untuk memantapkannya.

Contohnya, penyakit bodoh diubati dengan belajar, kedekut diubati dengan murah hati,  sombong diubat dengan merendahkan diri dan serakah akan terubat dengan memaksa nafsu menahan apa-apa yang diingini.

Imam Ghazali memberi beberapa panduan kepada kita bagaimana mahu memantapkan amalan penjernihan batin. Panduan ini boleh digunakan oleh semua lapisan masyarakat baik ibu bapa, ketua, majikan, pemimpin dan sebagainya.

Al-Ghazali menyatakan, sekiranya seorang murid masih hijau dalam soal agama (tidak tahu batas-batas syarak), maka guru harus bermula dengan didikan cara bersuci, menunaikan solat dan melakukan ibadat-ibadat yang dituntut.

Sekiranya seseorang murid sedang asyik dengan sesuatu yang diharamkan atau berkecimpung dengan perbuatan dosa, maka guru hendaklah memastikan muridnya meninggalkan perbuatan-perbuatan yang buruk lakunya.

Sekiranya murid itu memang sudah baik, jiwanya bersih, tidak melakukan akhlak yang keji, maka guru perlu sentiasa lagi menasihati, mengingatkan murid agar menjaga tingkah lakunya agar murid itu lebih memahami mengapa dia perlu berakhlak mulia.

Tambah al-Ghazali lagi, jika guru melihat adanya harta murid yang lebih daripada kadar keperluannya, maka guru harus mengambil kelebihan harta itu daripada murid tersebut serta digunakan untuk kebaikan, kemudian mengosongkan hati si murid daripada kelebihan harta tersebut sehingga murid itu tidak menginginkan dan mengutamakan harta.

Jika guru melihat adanya kealpaan, kesombongan dan rasa riak mula menguasai hati murid dan akhlaknya, maka guru hendaklah menyuruh murid itu pergi ke pasar menjadi peminta sedekah dan mengemis di sana.

Hal ini disebabkan kerana perasaan ego, mulia, sombong, riak tidak akan hilang jika seseorang itu tidak menghinakan diri.

Seterusnya, guru hendaklah sentiasa membiasakan murid untuk berbuat demikian (menjadi pengemis dan peminta sedekah) sehingga hilang lenyaplah perasaan sombong dan mulia diri murid itu. Ini kerana sifat sombong itu termasuk penyakit-penyakit yang merosakkan jiwa dan lalai.

Kaedah serta saranan contoh yang diberikan oleh al-Ghazali merupakan metode global dalam rawatan mengubat penyakit hati bagi mendapatkan amalan-amalan perjernihan batin. Latihan akhlak berbentuk amali dan pembersihan hati memerlukan kepada kesungguhan, tanpa jemu dan berterusan.

Manusia perlu memahami bahawa hati sentiasa berlawan dengan keinginan nafsu dan kecenderungannya. Mereka yang bersungguh-sungguh menahan nafsu kerana takutkan Allah, maka syurgalah tempat yang selayak untuknya (Surah al-Nazi´at (79) ayat 40-41). Nabi Muhammad SAW turut menjelaskan melalui hadisnya:

“Orang yang cerdik berakal ialah orang yang memperhitung keadaan dirinya dan suka beramal mencari bekal sesudah mati, manakala orang yang lemah ialah orang yang selalu mengikuti hawa nafsunya dan mengharap-harapkan kemurahan Allah, (iaitu mengharapkan kebahagiaan dan pengampunan di akhirat, tanpa mahu beramal soleh).” (HR Ibnu Majah, No. 4260, Hadis Hasan)

Justeru, untuk mencapai penjernihan jiwa, seseorang itu perlu melawan nafsunya, mempunyai hala tuju, niat yang betul, bersungguh-sungguh serta berfikiran positif.

Nafsu merupakan salah satu ujian dan cubaan daripada Allah kepada manusia, sebagai hamba ciptaan-Nya kita mesti bersabar, tetapkan hati, sentiasa berpegang pada niat untuk melatih diri membentuk akhlak yang murni.

Prof Madya Dr Khairul Hamimah Mohammad Jodi
Fakulti Pendidikan, Open University Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pindaan Akta Pencegahan Jenayah Dipersoalkan – IKRAM

1. Pindaan terhadap pengenalan PCA yang memetiknya daripada ISA iaitu “Whereas action has been taken and further action is threatened by a substantial body of persons both inside and outside Malaysia to cause, or to cause a substantial number of citizens to fear, organized violence against persons or property;” Pengenalan atau skop ini bersifat luas dan tidak khusus untuk jenayah berat atau terancang. Ia terbuka untuk disalahguna seperti mana ISA. 2. Seksyen 19A memberi kuasa mutlak kepada Lembaga Pencegahan Jenayah di bawah akta ini untuk menahan orang yang dituduh selama dua tahun dan boleh dilanjutkan tanpa melalui proses perbicaraan di mahkamah. 3. Seksyen 15A pula menghalang semakan mahkamah ke atas keputusan Lembaga Pencegahan Jenayah melainkan perkara-perkara yang berkenaan prosedur. Kuasa mutlak terletak kepada Lembaga Pencegahan Jenayah. 4.  Dalam seksyen 9 (5) pindaan terbaru ini juga menafikan hak yang tertuduh untuk ditemani peguam semasa disiasat oleh pegawai penyiasat.


Anak bukan sekadar anugerah

Setiap pasangan yang mendirikan rumah tangga sudah tentu mengharapkan kelahiran cahaya mata yang akan menambah erat kasih sayang antara mereka. Setiap anak yang dilahirkan juga membawa makna rezeki yang baik untuk manusia.

Oleh itu, pemberian cahaya mata adalah sebuah penantian yang didambakan. Sejak awal disahkan mengandung lagi, pelbagai persiapan dan persediaan kita lakukan. Semua itu dilakukan atas nama kasih dan sayangnya kita kepada anak yang bakal dilahirkan.

Baginda Nabi SAW bersabda yang bermaksud:

“Setiap anak yang dilahirkan itu dalam keadaan fitrah, kedua-dua ibu bapanyalah yang mencorakkannya menjadi Yahudi, Nasrani atau Majusi.” (HR Bukhari)

Berdasarkan hadis ini, peranan ibu bapa adalah sangat besar dan penting bukan sahaja tentang persediaan untuk menyambut kelahiran, bahkan perlu lebih bersedia juga untuk memastikan anak yang dilahirkan nanti diberikan kefahaman Islam yang sebenar, dididik dan ditarbiah mengikut acuan al-Quran dan Sunnah.

Setiap pasangan yang mendambakan anak harus sedar bahawa betapa penting dan besarnya amanah yang akan dipikul kelak dan hal ini akan dipersoalkan oleh Allah pada hari akhirat kelak.

Oleh kerana anak merupakan amanah yang begitu besar, maka ibu bapa perlu bersedia dari sudut mental dan fizikal, juga perlu bersiap sedia menghadapi ujian daripada Allah.

Hal ini kerana, anak-anak merupakan salah satu ujian dalam kehidupan, sepertimana firman Allah SWT yang bermaksud:

“Sesungguhnya harta benda kamu dan anak-anak kamu itu hanyalah menjadi ujian, dan di sisi Allah jualah pahala yang besar.” (Surah at-Taghabun: 15)

Anak yang merupakan amanah terbesar ini akan menguji setiap mereka yang bergelar ibu dan bapa dalam usaha mendidik dan mentarbiah anak-anak ini menjadi manusia yang berguna.

Menantikan kelahiran seorang anak, bukan lagi sekadar menentukan baju apa yang hendak dibeli, tetapi lebih besar daripada itu ialah bagaimana anak ini akan dididik, ke mana hala tuju ibu bapa untuk mencorakkan anak ini agar menjadi saham pahala di negeri akhirat kelak.

Dalam usaha untuk mendidik dan mentarbiah, ada beberapa perkara penting yang harus diberikan penekanan dan ini juga adalah tanggungjawab dan peranan yang ibu bapa perlu lunaskan.

Antara perkara terpenting dalam mendidik dan mentarbiah anak, terlebih dahulu kita sebagai ibu bapa wajib mengajar anak-anak supaya mengenal Allah SWT dan Rasulullah SAW. Ajarilah mereka dengan ilmu tauhid, mengenali siapa itu Tuhan dan laranglah mereka daripada melakukan syirik.

Dalam al-Quran, Allah SWT telah merakamkan sebuah nasihat seorang bapa kepada anaknya, yang bermaksud:

“Dan (ingatlah) ketika Luqman berkata kepada anaknya, semasa memberi nasihat kepadanya: “Wahai anak kesayanganku, janganlah engkau mempersekutukan Allah (dengan sesuatu yang lain), sesungguhnya perbuatan syirik itu adalah satu kezaliman yang besar.” (Surah Luqman: 15)

Mengenal Tuhan adalah asas dan merupakan akar kehidupan sebagai seorang Muslim. Tidak mengenali Tuhan adalah bencana yang paling besar dan hal ini satu kerugian yang tiada tolok bandingnya.

Selain itu, sebagai ibu bapa juga, kita perlu sedar akan betapa pentingnya mendidik anak-anak dengan menanam sifat sentiasa diri diawasi oleh Allah dalam segala hal yang dilakukan, baik secara terangan mahupun secara bersembunyi.

Hal ini penting untuk menjelaskan kepada mereka walau kemana sahaja kita berada, Allah sentiasa melihat dan mengawasi kita. Firman Allah SWT yang bermaksud:

“(Luqman menasihati anaknya dengan berkata): “Wahai anak kesayanganku, sesungguhnya jika ada sesuatu perkara (yang baik atau yang buruk) sekalipun seberat biji sawi, serta ia tersembunyi di dalam batu besar atau di langit atau pun di bumi, sudah tetap akan dibawa oleh Allah (untuk dihakimi dan dibalas-Nya), kerana sesungguhnya Allah Maha Halus pengetahuan-Nya, lagi amat meliputi akan segala yang tersembunyi.” (Surah Luqman: 16)

Setelah kita mengajar mereka untuk mengenali Allah SWT, para ibu bapa juga seharusnya berpesan kepada anak-anak, mengajar dan membimbing anak-anak supaya mendirikan solat.

Hal ini sangat penting bagi kita untuk mengajar anak-anak tentang solat serta mengajak dan menyuruh mereka menunaikan solat.

Amat sedih dan malangnya pada hari ini, sebahagian ibu bapa sanggup menggerakkan anak-anak mereka pada awal pagi untuk tujuan bersiap ke sekolah, tetapi tidak untuk menyuruh anak-anak menunaikan solat.

Sabda Nabi Muhammad SAW yang bermaksud:

“Suruhlah anak-anak kamu solat ketika berumur tujuh tahun dan maka pukullah mereka jika mereka berusia sepuluh tahun (jika mereka sengaja meninggalkan solat), dan pisahkanlah tempat tidur mereka (antara anak lelaki dan perempuan ketika mereka berusia sepuluh tahun).” (HR Abu Daud | Hadis Hasan Sahih)

Para ibu bapa juga seharusnya terlebih dahulu menjadi contoh teladan kepada anak-anak dengan mengajak mereka menunaikan solat, bukan sekadar menyuruh sedangkan kita sendiri pun gagal untuk hal itu.

Solat merupakan tiang agama. Maka jika sesebuah keluarga itu tidak mendirikan solat, maka bererti sudah runtuhlah agama dalam keluarga tersebut.

Selain menerapkan ilmu tauhid, mengajar mereka mendirikan solat, para ibu bapa juga seharusnya menekankan tentang soal pembinaan akhlak sahsiah yang unggul, menerapkan dan menyemai sifat-sifat terpuji seperti jujur, amanah dan menjauhi sifat tercela seperti sombong dan bangga diri.

Sentiasalah berpesan dan mengingatkan anak-anak agar tidak bersikap sombong dan angkuh, sepertimana Luqman berpesan kepada anaknya yang dirakamkan oleh Allah SWT, yang bermaksud:

“Dan janganlah engkau memalingkan mukamu (kerana memandang rendah) kepada manusia, dan janganlah engkau berjalan di bumi dengan berlagak sombong ; Sesungguhnya Allah tidak suka kepada tiap-tiap orang yang sombong takbur, lagi membanggakan diri”. (Surah Luqman: 18)

Demikian beberapa tanggungjawab dan peranan yang harus dimainkan oleh para ibu bapa. Kita yang bergelar ibu dan bapa seharusnya bermuhasabah dengan apa yang telah kita lakukan untuk mendidik dan mentarbiah anak-anak.

Kita perlu sedar bahawa anak yang menjadi impian dan penantian bagi setiap yang berkeluarga merupakan sebuah amanah yang besar, tidak sekadar anugerah tetapi diberi dengan amanah. Semoga Allah menjadikan kita hamba-Nya yang bertakwa.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mencukupkan bekalan du’at di jalan dakwah

Selaku aktivis jamaah dakwah, tarbiah dan kebajikan, kita telah diingatkan oleh almarhum Syeikh Mustafa Masyhur dalam kitabnya Zaadu ‘ala Thoriq (Bekalan Sepanjang Jalan) untuk sentiasa mencukupkan bekalan yang akan menjadi pemangkin kepada pergerakan kita yang serba panjang dan serba susah ini.

Beliau menyifatkan bahawa perjalanan atas jalan dakwah ini pastinya memerlukan bekal yang mencukupi bagi menghadapi segala ranjau sepanjang perjalanan.

Beliau berpesan, “Bekalan yang sangat diperlukan dalam perjalanan ini adalah iman yang mantap serta takwa kepada Allah.”

Ini adalah bekal utama yang memberikan sumber inspirasi, motivasi, keyakinan, keikhlasan, keazaman, ketahanan dan kesungguhan lantas memudah gerakan, meringankan tarikan, melintasi segala rintangan dan menghindari segala kesalahan. Prestasi amal bertambah baik dan lancar umpama ada ‘miracle’ yang berlaku.

Beliau berpesan lagi, “Apabila bekalan iman dan takwanya kurang ataupun kehabisan tanpa ada sebarang usaha untuk menambahnya, maka sudah tentulah dai itu menjadi bangkai yang kaku atau sekurang-kurangnya sakit, tidak bermaya malah tidak mampu bergerak.”

“Wahai orang-orang yang beriman, sahut dan sambutlah seruan Allah dan seruan Rasul-Nya apabila ia menyeru kamu kepada perkara-perkara yang menjadikan kamu hidup sempurna; dan ketahuilah bahawa sesungguhnya Allah berkuasa mengubah atau menyekat di antara seseorang itu dengan hatinya, dan sesungguhnya kepada-Nyalah kamu akan dihimpunkan.” (Al-Anfal: 24)

Para du’at dalam menelusuri jalan yang penuh ranjau ini, memerlukan sahabat-sahabat yang soleh serta dapat memberi tunjuk ajar dan berkongsi pengalaman yang berharga daripada percubaan-percubaan yang lalu sama ada mendepani kegagalan mahupun kemanisan kejayaan.

Tidak sunyi jalan dakwah ini dihiasi dengan pengalaman-pengalaman lalu para du’at yang memberi peluang kepada generasi baharu untuk memperbaiki gerak kerjanya agar tidak jatuh ke lubang yang sama dua kali.

Bimbingan dan pengarahan yang jelas daripada kepimpinan gerakan dakwah juga membantu kita untuk menguatkan tekad agar pergerakan kita tidak menyimpang daripada tujuan asal.

Setiap kali beliau menyebut jalan dakwah, malah mana-mana tokoh Ikhwan sekalipun pasti menyandarkan ia dengan pengalaman Ikhwan sepanjang aktiviti dakwahnya yang penuh ranjau, telah beliau kongsikan dalam bukunya berjudul Tariq ad-Da’wah: Baina asholah wal inhiraf (Jalan Dakwah: Di antara Keaslian dan Penyimpangan).

Begitu juga tulisan Dr Fathi Yakan dalam bukunya Al-Mutasaaqitun fi thoriq ad-da’wah, kaifa wa limaza? (Mereka yang Berjatuhan di Jalan Dakwah, Bagaimana dan Kenapa?)

Semua pengalaman yang dikongsikan kepada kita seharusnya menjadi pengajaran betapa para du’at perlu berhati-hati dengan fenomena berguguran daripada jalan dakwah ini selalunya pasti terjadi kerana salah satu faktornya adalah pada lemahnya iman dan takwa di hati para du’at.

Antara fenomena yang dikongsikan ialah; penyimpangan daripada tujuan asal jalan dakwah kerana disilaukan oleh manfaat duniawi, kegagalan melaksanakan perancangan bagi mencapai matlamat kerana kejenuhan dan rasa lemah, malah halangan daripada musuh agama yang tidak pernah berehat untuk melemahkan perkembangan agama Allah ini.

Semua ini merugikan kerana hilangnya kebaikan dan manusia terhalang untuk memperolehi keuntungan yang besar.

Dalam keadaan yang sukar sekarang ini dengan tekanan ekonomi dan faktor pandemik yang meruncing, kita tidak sunyi dari terus menggerakkan dakwah tarbiah dan kebajikan, menghulurkan bantuan kepada yang memerlukan, membina iman dan saling memberi peringatan sesama manusia.

Usaha membina Negara Rahmah tetap diteruskan dengan rangka kerja yang bersesuaian dengan keadaan semasa agar kebaikan dan rahmat Allah itu dapat terus kita semarakkan di bumi ini.

Pentingnya untuk kita mendapatkan bantuan Allah pada masa yang sukar ini kerana cahaya-Nyalah yang menyuluh kita jalan keluar daripada permasalahan yang kita hadapi agar tidak sesat dan terjerumus ke lembah kegelapan (sesat).

“Wahai orang-orang yang beriman! Bertakwalah kamu kepada Allah dan tetaplah beriman kepada Rasul-Nya (Muhammad), supaya Allah memberi kepada kamu dua bahagian daripada rahmat-Nya, dan menjadikan bagi kamu cahaya untuk kamu berjalan dengannya, serta diampunkan-Nya dosa kamu; dan (ingatlah), Allah Maha Pengampun lagi Maha Mengasihani.” (Al-Hadid: 28)

Supaya amal dakwah kita terus mengesani dan menyentuh hati manusia, kita perlukan ‘jari-jari’ yang dapat menyentuh dan menyatukan hati mereka untuk dipautkan bersama dalam mahabbah (kasih sayang) Allah.

Walaupun pelbagai cara santunan telah kita persembahkan kepada mereka, namun yang menyentuh hati mereka tidak lain dan tidak bukan hanyalah Allah kerana firman-Nya:

“..dan Yang mempersatukan hati mereka (orang-orang yang beriman). Walaupun kamu membelanjakan semua (kekayaan) yang berada di bumi, niscaya kamu tidak dapat mempersatukan hati mereka, akan tetapi Allah telah mempersatukan hati mereka. Sesungguhnya Dia Maha Gagah lagi Maha Bijaksana.” (Al-Anfal: 63)

Sudah sunnah orang yang berjuang, pastinya berdepan dengan banyaknya halangan dan ujian yang melanda sama ada berbentuk kesihatan, kewangan, keluarga, kerjaya dan sebagainya.

Kerana itu para du’at memerlukan iman di dada dan kejelasan ghayah (tujuan) untuk memaksa jiwa terus berjihad, bersabar walaupun memerlukan dirinya untuk berkorban jiwa, harta, tenaga, pemikiran, masa dan segalanya tanpa ragu. Kerana imanlah, para du’at yakin akan janji Allah SWT pada firman-Nya:

“Sesungguhnya Allah telah membeli dari orang-orang mukmin diri dan harta mereka dengan memberikan surga untuk mereka. Mereka berperang pada jalan Allah; lalu mereka membunuh atau terbunuh.”

“(Itu telah menjadi) janji yang benar daripada Allah di dalam Taurat, Injil dan al-Quran. Dan siapakah yang lebih menepati janjinya (selain) daripada Allah? Maka bergembiralah dengan jual beli yang telah kamu lakukan itu, dan itulah kemenangan yang besar.” (At-Taubah: 111)

Sunnah perjuangan juga tidak sunyi daripada halangan dan gangguan dari manusia lain. Mana-mana du’at silam mahupun era kini pasti terdedah kepada gangguan, cercaan, ancaman dan siksaan demi siksaan dari musuh Allah. Ini semua sangat ditakuti manusia biasa. Mereka menjauhkan diri darinya malah lari dari jalan dakwah.

Bagi para da’i yang telah membekali diri dengan iman dan takwa kepada Allah, perkara seumpama ini tidak akan terjadi. Allah berfirman:

الَّذِينَ قَالَ لَهُمُ النَّاسُ إِنَّ النَّاسَ قَدْ جَمَعُوا لَكُمْ فَاخْشَوْهُمْ فَزَادَهُمْ إِيمَانًا وَقَالُوا حَسْبُنَا اللَّهُ وَنِعْمَ الْوَكِيلُ

“(Iaitu) orang-orang (yang mentaati Allah dan Rasul) yang kepada mereka ada orang-orang yang mengatakan: “Sesungguhnya manusia telah mengumpulkan pasukan untuk menyerang kamu, karena itu takutlah kepada mereka”, maka perkataan itu menambah keimanan mereka dan mereka menjawab: “Cukuplah Allah menjadi Penolong kami dan Allah adalah sebaik-baik Pelindung.” (Ali-Imran: 173)

Kita juga memerlukan kekuatan ikatan ukhuwah dan kasih sayang kerana Allah kerana ia boleh menyempurnakan konsep tolong menolong dan persefahaman dalam perlaksanaan tugas dakwah dengan mudah.

Mungkin akibat pandemik yang menyukar kita membuat perjumpaan fizikal yang kerap sesama kita, tapi dengan kecanggihan teknologi yang ada dewasa ini, kita manfaatkannya untuk terus menjalinkan ikatan ukhuwah sesama ahli di laman media sosial masing-masing secara semasa.

Berinteraksi secara maya juga masih lagi dapat membuat “eye-contact” semasa berhubungan dan perkhidmatan menghantar hadiah secara dalam talian juga dapat dilakukan dalam membina ukhuwah agar kita dapat melakukan seperti firman-Nya:

Dan orang-orang yang beriman, lelaki dan perempuan, sebahagian mereka (adalah) menjadi penolong bagi sebahagian yang lain. Mereka menyuruh (mengerjakan) yang ma’ruf, mencegah dari yang munkar, mendirikan shalat, menunaikan zakat dan mereka taat pada Allah dan Rasul-Nya. Mereka itu akan diberi rahmat oleh Allah; sesungguhnya Allah Maha Perkasa lagi Maha Bijaksana.” (At-Taubah: 71)

Sehingga Rasulullah SAW mensyaratkan kesempurnaan iman hanya akan tercapai dengan merealisasikan perasaan kasih sayang ini, seperti sabda baginda:

لَا يُؤْمِنُ أَحَدُكُمْ حَتَّى يُحِبَّ لِأَخِيهِ مَا يُحِبُّ لِنَفْسِهِ

“Tidak sempurna iman seseorang dari kamu sehinggalah dia mencintai saudaranya seperti dia mencintai dirinya sendiri.” [Hadis riwayat al-Bukhari. No. Hadis 12]

Hadis ini menunjukkan bahawa ukhuwah menyempurnakan lagi sinar iman. Dengannya ia mendorong kita saling bantu-membantu, saling meringankan beban kepayahan duniawi antara satu sama lain.

Kerana saling berkasih-sayang membuat kita saling menasihati tentang kesabaran dan memberi peringatan yang bermanfaat, menegur kesalahan dan menutup keaibannya, mengingatkan ikhwah yang lupa dan segera membantu ikhwah ketikamana kita teringatkan dia yang mungkin memerlukan bantuan kita.

Membiarkan anggota Jamaah berada dalam syubhat akan membuatkan mereka berenggang dan pasif dengan jamaah kerana ketidakpastian yang meragui mereka. Kerana itu santunan ukhuwah dapat melapangkan hati yang syubhat dan sempit menjadi lapang dan mudah urusannya.

Ukhuwah juga menjadi ‘check and balance’ sesama anggota jamaah dengan memastikan gerakan kita terus kekal mentaati syariat Allah SWT dalam setiap perkataan dan perbuatan, jangan sampai menderhakai syariat-Nya. Sekiranya kita terus mendaulatkan syariat Allah Taala, kesatuan ummah akan terus kukuh kerana hasil daripada menjaga syariat adalah ketakwaan kepada Allah SWT.

“Dan berpegang teguhlah kamu sekalian kepada tali Allah (agama Islam), dan janganlah kamu bercerai-berai; dan ingatlah nikmat Allah kepada kamu ketika kamu bermusuh-musuhan (semasa jahiliyah dahulu), lalu Allah menyatukan di antara hati kamu (sehingga kamu bersatu-padu dengan nikmat Islam), maka menjadilah kamu dengan nikmat Allah itu orang-orang Islam yang bersaudara.”

“Dan kamu dahulu telah berada di tepi jurang neraka (disebabkan kekufuran kamu semasa jahiliyah), lalu Allah selamatkan kamu dari neraka itu (disebabkan nikmat Islam juga). Demikianlah Allah menjelaskan kepada kamu ayat-ayat keteranganNya, supaya kamu mendapat petunjuk hidayahNya.” (Ali Imran: 103)

Di atas jalan dakwah ini, kita sangat perlu kepada ilmu yang bermanfaat, yang perlu bagi pendakwah kepada Allah di atas hujjah yang nyata. Tidaklah mencukupi dengan banyaknya membaca kitab kecuali disertai dengan takwa kepada Allah dan niat ikhlas kerana Allah, kelak Allah akan menambahkan kurniaan ilmu, nur dan taufiknya. Benarlah seperti firman-Nya:

وَاتَّقُوا اللَّهَ ۖ وَيُعَلِّمُكُمُ اللَّهُ ۗ وَاللَّهُ بِكُلِّ شَيْءٍ عَلِيمٌ
“Dan bertakwalah kepada Allah; Allah mengajarmu; dan Allah Maha Mengetahui segala sesuatu.” (al-Baqarah: 282)

Akhir sekali, kita mesti sentiasa memperkotakan baiah kita dengan Allah dan manusia, tidak mungkir janji, tidak mengubah dan tidak cuba menggantikan agama Allah sehingga kita menemui Allah di atas jalan dakwah dalam keadaan yang setia dan taat kepada-Nya. Iman dan takwa adalah sebaik-baik bekalan yang menolong kita berbuat demikian.

Kesetiaan kita kepada bai’ah ini adalah sumber inspirasi kepada kemenangan para pendahulu di Jalan Dakwah ini. Mereka beriltizam, jika tidak dapat mencapai kemenangan di dunia, mati syahid juga adalah cita-citanya! Allah SWT berfirman:

“Di antara orang-orang mukmin itu ada orang-orang yang menepati apa yang telah mereka janjikan kepada Allah; maka di antara mereka ada yang gugur. Dan di antara mereka ada (pula) yang menunggu-nunggu dan mereka tidak merubah (janjinya).” (Al-Ahzab: 23)

Sudah lama agaknya kita tidak menelaah semula buku Zaadu ‘ala Thariq ini yang begitu sarat pesanan mengingatkan kita untuk mendapatkan bekalan sepanjang jalan dakwah ini dengan ibadah, ilmu, serta amal soleh.

Sama-sama kita renungi betapa lemahnya kita yang memerlukan bekalan malah bantuan Yang Maha Kuasa. Bagaimanalah kita mampu melangkah melakukan kebaikan tanpa bekalan iman dan takwa.

Lantaran itu, artikel ini sebagai peringatan buat diri sendiri serta ikhwah akhawat yang lain untuk bersama-sama kita memperbaiki perbekalan iman dan taqwa di sepanjang perjalanan ini.

Jangan dibiarkannya berkurangan atau terus habis, sebaliknya kita bekerja untuk menambah dan terus menambahkannya agar kita boleh memberi bekalan iman ini juga kepada santunan mad’u kita.

Mohd Syariffudin Abu Kassim

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tolak tuduhan liar terhadap IKRAM

“Sebagai organisasi yang berpegang dengan piawaian etika yang tinggi dalam nilai-nilai Islam, IKRAM menolak sebarang pelantikan pegawai awam secara tidak betul walaupun ia adalah untuk ahli IKRAM,” tegas Presiden IKRAM, Dr Hj Mohd Parid Sheikh Ahmad dalam satu kenyataan media pada Isnin.

Tambahnya, IKRAM mempromosi semangat patriotisme dalam kalangan ahli dan masyarakat, yang mana ahli-ahlinya yang berkhidmat untuk negara adalah kerana kelayakan mereka.

“Oleh itu, sekiranya ada ahli IKRAM diseru untuk berkhidmat kepada negara kita yang dikasihi, ia adalah berdasarkan kepada kelayakannya (merit) sendiri dan juga sebagai menyahut seruan patriotisme selaras dengan nilai-nilai kami.

“Kami percaya perkara yang sama berlaku kepada mana-mana ahli NGO yang berkongsi nilai yang sama di negara kita,” jelas beliau.

Seperti yang termaktub dalam konsep Negara Rahmah, menurut Dr Parid, kompetensi dan integriti dalam kepemimpinan dan kerajaan yang berdasarkan semak dan imbang yang berkesan adalah sebahagian daripada nilai-nilai teras yang IKRAM berpegang teguh dengannya.

Katanya, Pertubuhan IKRAM Malaysia komited dalam pembinaan negara dan akan terus memainkan peranannya.

“Dengan melakukan demikian, kami mempromosikan perkongsian dan muafakat yang kukuh antara pelbagai pemegang taruh, tanpa mengira kaum atau agama.

“Kami bersedia berkhidmat untuk negara dengan memberi sumbangan yang terbaik mengikut kadar kemampuan kami,” ujarnya.

Pendirian IKRAM ini ditegaskan ekoran tuduhan liar sebuah portal berita dalam talian bahawa mantan Menteri Pendidikan, YB Dr Maszlee Malik telah melantik seramai 26 Naib Canselor universiti awam dalam kalangan ahli IKRAM untuk menyebarkan fahaman Islam yang radikal.